url: =Korea Gam le Mi te: Zomi khat ii muhna pan (3) ~ Cope Suan Pau :: ZOMI DAILY\nposted on 19 June 2016 at 7:50 am UTC+9:30 Lomkholna: Article, CopeSuanPau, Korea\nKorea gam le Khangtona :: Korea gam khangto mah mah ci in ih mu zo hi. Bang hang a khangto cih zong, ih thei zo hi. Tu ni Korea gam in akhangtona uh akiamlona dingin hanciam uh a, na khem peuh leitungah akhatna ahi ding ut uh hi. Tua bangmah in akhatna angah uh tam simsim mah om a, gtn: IT pilna, kimawlna, cih te ah leitung top ah om uh hi.\nTua mah tawh kizui in suicide, divorce, etc. te ah zongh leitung ah first ngah kawi kawi hi. Tu laitak in mi 1,000 lak ah 3 pen divorced hi a leitungah asang pen hi. Abeisa kum sawmlom decade sungah divorce rate 250% khang a, honeymoon divorce nangawn tam ta hi.\nSuicide rate zongh leitungah akhatna hi a mi 100,000 lak ah 30 phial hi. Ni sim in average mi 28 amau le mau ki thatlum uh a, nung deuh in nikhat thu 36 kithat a, atam pen hi. President te pan kipan, mayer te, min le za nei te, miminthang te , actor, actress te pan kipan kuama theih kholloh te dongin suicide ding baih sak mah mah lel uh hi. Bang hang hi ding hiam??\nKorea-mi te in a Pupi uh Tan-gun le Sen te kiang pan angah uh Confucian ngeina sungah innkuan tupisakna ahi family value te hong kiam semsem a, ani ani in Westernized seemseem ahih man hi ci in Zomi khat ii mittang tawh kimu thei hi. Ei Zomi te zongh Western lam tung keei ta ihhihmanin ih pianna Pupi Pu Zo suan te in Western culture ngeina sungah khangto tading ih hih ciang, mailamah Korea-mi te mahbang ih hih ding kimu khol thei hi.\nKorea gam le mi te pen “Han-guk” kici uh a, ‘han’ cih ciang ‘khat’ cihnopna hi a, ‘guk’ pen ‘gam’ cihna hi. Minam khat gam cihna hi. Ahizongin tu in minam khat bek hi nawn loin minam tuamtuam te tawh teng khawmta uh a, multi-cultural gam khat hong suak to to ta hi. Tu laitak in Zomi numei Korea-mi asuak 10 naai om khin a, tua lakah Ciimnuai numei 4 kihel khin hi.\nKorea te nidang in 80% val pen lokho mi hi a, 20% sang atawmzaw bek mah khuapi sungah om uh hi napi, tu in urbanization hun hong tung mawk a, hun te kilaih in social change nasia mahmah hi. 80% val bang khuapi ah om ta a, lokho le ngabeng mi pen 20% bek hi lai uh hi. Ahizongh in tua 20% lokho le ngabeng te “ZI” ding Korean lianu te kuamah ut nawnlo ahihmanin minamdang te zong ta uh hi.\nTua kawmkal ah Muslim pasal te tampi hong lut uh a, Korean lianu te vi ve tengpih ahihmanin Islam hong khangto mah mah hi. Hih thu hangin kumpi in Muslim biakna limlim gamsung lut ding strict sak mahmah ta uh hi. Tu laitak in Koreami Muslim 50,000 kiim pha ding in ki um mawh a, gamdang mi 100,000 nasem in om uh hi.\nSocio-economic Development: Mi te le sumbawl Khangtona\nKorea gam pen leitungah export gam 11th na ah om hi. Na khempeuh export quality tawh bawl uh a, van hoih no no tampi bawl uh a, leitung sumbuk ah zuak theina ding kumpi in hanciampih hi. Gam zawng Asia gam te ah factory atam zaw tuah khin uh a, nitha le khasum tawmno tawh alungkim thei lai te nasem in hong cial uh pen meet kisa mah mah uh hi. Tua hangin Seoul khua kim factory te ah Zomi te nasep ding om lo thei zel mawk hi. Ih Kawlgam zongah factory atam zaw Koreami te a ahi hi.\nLeisung sumpiang tam om lo a, Coal, iron, lead, zinc, tungsten, gold, graphite, fluorite cih te tawm khawng piang hi. Leitung zongah sing kung lian nei lo uh hi. Taak sing pen agam ii emblem ikon khat in nei uh a, mihau te bek in taaksing tawh inn lam zo uh hi. Taaksing phuk ding le at ding kumpi phalna kisam hi.\nZogam ah taaksing tawh innlam ding tuhun ciangin maizumhuai ih sa tamawk a, kikhial mahmah gige hi. Zogam taaksing te pan taaknai le sing deih phatak kingah thei a, laidal bang bol zo le’ng leitung a laidal hoih pen te ban ding hi. Guitar kuang bawl na ding taak sing hoih pen a, Zomi te apple puakna singkuang te tawh Yangon ah Guitar Myotaw te in guitar bawl mengmeng uh a, hauh lawh khin uh hi.\nHibang a hong khangto uh pen ih theisa mah bangin 1960s pan 1990s sung kum 30 galkap uk hun sung teng ahizaw hi. Ih gensa mahbangin galkap dictator te in agam uh khangto sak mah mah uh hi. Kawlgam tawh kilehbulh lian hi. Zogam Chin State zongh ah zongh galkap te mah in gam makai seem tawntunga, bangmah khangtona om lo hi. Korea te galkap uk sung 1988 in Olympic pawipi innteek seem uh a, civilian kumpi hun 2002 in World Cup innteek seem zo cih mawk pen, leitung G8 khawng, G20 khawng ah akihel zawh ding mah hi mawk hi.\nElectricity le Energetic Power: Mei tha le Energy tha\nElectric mei nasiatak in zangh thei mawk uh a, koi pan ngah mawk hiam ci in kakan hi. Gambup mi 52 million ading electric power 53.7 mega KW nei mawk uh a, 1 mKW/1million cih ding hi mawk hi. Koi pan hi zahzah power ngah thei mawk hiam?\nGunpi khat bek mah nei mawk uh a, hydro power pen 2% bekmah; Combustion 61%; le Nuclear 37% ahi hi. Oil them zongh piang lo in gamdang pan import bekmah zangh uh hi. Ahihhang gas meitui le oil patrol pen deihzah in supply zo mah mah uh a, Kawlgam le Zogam khawngah ‘datsi’ le ‘gas’ man ham, ngah zo lo, cih khawng om dek lo hi.\nInn ah anhuanna zongh innkuan khat in gas khakhat in $ 11 bang tawh an kihuan thei mahmah lel hi. Imported ahihmanin $ man kiam le khang zui hi. Tulaitak $1=Won 1,180 kim bang hi a, Kawlgam ah $ man ol zaw hi (1,000Ks nuai kia ). Electric tawh zongh deih bang in an kihuan ngam lel hi.\nPolitico-Religious Movement: Gamvai le Biakna Kalsuanzia\nGam vai le biakna peuhmah hel khak vetloh ding hi, ci in leitung khempeuh phial ah mi te in ih gen thei zel hi. Tua ahih le gamvai “naing-ngan-zi” le biakna kihel lo gam koi lai ah om hiam? Communist gam te ah maw? Tua gam te ah a upna ideology pen biakna sangin akhauhzaw upna te ahi hi.\nAmerica gam ah Christian ahi lo khat in president suak thei dingin na um hiam? Tu laitak Korea president pa zongh pawlpi upa khat hi. Korea te in tu dong president 10 nei khin uh a, amasa pen le tulaitak a president uh Christian Conservative mahmah uh hi. Tua bang ahihtheina bang hang hiam?\n1919 Independent Movement le Christian te Din’ Mun\nKorea gam ah March ni 1 ni pen gazetted holiday hi. 1919 March ni 1 ni in Seoul khuapi laizang Palace ah kumpi pa sihna paulamin gammi khempeuh 20 million kikhawm uh a, Independent proclaim uh hi. Japan imperial te ukna nuai pan lungkim loin suaktakna tangko uh a, letmat thu ngiat uh hi.\nTua laitakah makai 33 te in sign a thu na ah 16 te in Christian pawlpi makai te ahi uh hi. Tua hun sungin Christian te tam nai lo in gambup ah 1% bek hi pan a, population pen 20 million khawng hi. Biakna maikai a tul sim in thong kia a, kithatna le bawlsiatna tampi thuak uh hi. Tua hun lai pan kipan zingsang thunget kipan uh a, Buddhist te ngeina tradition pen azuih uh ci hi. Mitampi Christian hong suak uh a, pentecostal movement vi ve tawh kalsuan uh hi.\nZomi biakna makai te gam le minam suaktakna, le khantohna lamah koi ciang panmun le din’mun ih neih ding ih phal ding hiam? Kawlgam le Zogam democracy movement ah Christian te le pawlpi makai te’ din’mun role bang ci ih ngaihsun hiam?\nKorea Christian mipi le makai te in minam le gam suaktakna dingin nasiatak in revolution na seem uh a, National Movement le Christian Movement pen kikhen thei lo hi. Japanese Imperialism do na, Japan gal do na WW II, Communist te do na Korean gal 1950-53; dictatorship deihlo a do na te [1970s-1980s] ah Minjung theology ci in [Mipi theology] bawl ngiat uh a, galkap mang dictatorship hun beisak zo uh hi.\nKorea-mi te in Christianity pen Democracy hi ci in um uh a, tua a ding in si ngam uh hi. Zomi te in Christianity le Democracy ih koici muh hiam? “Kawlgam ah bel ‘talsan’ te le ‘ui tal’ te hong ki vat vat phot le uh aih ve” cih piandan abei sa hun in Zonet sung khawngah ih sim kha hi. Biakna le gamvai [naing ngan zi] peuhmah ki paikan sak kei ni ih ci zaw hiam??\nKorea pawlpi le Zomi pawlpi kilamdangna pawl khat en dih ni.\nKorea pawlpi te in tanglai pawlpi temah bangin pawlpi upa thupisak mah mah uh a, Elder le Deacon nei tuak uh hi. Elder te in thu nei sak a, deacon te ahih le thunei loin pawlpi huh [sawltak] ahi hi. Prebyterian influence hang hituan loin, Methodist, Baptist, Full Gospel [Assembly of God], avek in tradition khat sungah kalsuan uh hi.\nBiakpiakdan kibang khin uh hi. Zomi te in biakpiakna ih bawl ciangin Chairman khat ih om hamtang a, Korea pawlpi te ah Chairman seem kamu nai kei hi. Zomi te kikhopna ah Chairman in hun uk a, khat veivei Chairman UK om thei lai hi. Korea pawlpi te pen Moksa-nim acih uh Senior Pastor in hun khempeuh UK lian hi.\nNipi ni zing kikhop pen agam bup uniform uh a, 11:00A.M. in kipan in, kipatna thunget, lasak khit phet Apostle’s Creed pen thupisak mah mah uh hi [Presbyterian le Methodist te in]. Tua khit choir sa in sermon muak pah a, mipi te cimmanlo in siapa Pasian Kammal lungpiltakin ngai pah uh hi.\nBiakinn sungah mikim in Lai Siangtho bu amai ah lemsa in koih lian uh a, siapa thugen lungluttakin ngai uh hi. Zomi te bangin akihuau susup khawng, akikhoih sesup cihbang om se lo uh a, hun man ciang Lai Siangtho bu khupkik pan uh hi. Sermon man ciang Siapa mahin thuzaksakna manlangtak nei sem sem in thuphapiakna tawh tawp mengmeng hi.\nZinglam kikhophun 12:00A.M dong nai 1 sung bang bek sawt sakin tua khit teh an ne khawm hamtang uh hi. Korea gamah biakinn ih lam leh ann buk gol khat kisam masa hi. An neek khawm pen thupi sa mah mah uh hi.\nTetti pang nuam aom le minute 2 sung bek tomkimtakin gen a, mipi in “Amen, Hallelujah!!” pia hi. Zomi tetti pang te dan a nai khat bang gen in, Lai Siangtho bu lem in sim masa a, thuhilh hunzangh ding bang khat kithawi a, paina ciahna, mi tawh kiho na, zunthak, ekthak..etc. nangawn gen cih bang om lo hi. A buaina thu le pasian hotkhiatna tomkim tak in pulak khia lian a mipi in tha kingah mah mah hi. Zomi te zongh kikhel ta le’ng hoih ding hi!\nLai Siangtho le labu kithuah vive zangh uh a, gambup in pawlpi tuamtuam akibangin zangh khin uh hi. Tua pawl te labu, ei labu cih bang om se lo hi. Lai Siangtho version khat, labu version khat zangh lian a, Zomi te dan in pawlpi khat Lai Siangtho dang khat, labu version tuam khat cihbang hi lo hi.\nPawlpi member lutna bel ahihle Zomi te dan mah in ‘ko pawl’ cih pen nei mah mah uh hi. Ahihhang mun khat ah lungkimlona nei le pau lo ham lo in taisan ek thei hi. Zomi te dan in pawlpi sung ah “phun niloh” cih om lo hi. Pawlpi cih pen mission na sepna ding ci lian uh a, leitungah mission tam thei thei akhah zawh nading hanciamna le kidemna nei uh hi. Pawlpi tuamtuam kipawlin zongh mission khah uh hi. Zomi te dan a “hih pawlpi beel leng abelh tak diam? Ka sih ni in hong uap, hong vui zo na diam? cih te pawl tawh pawl lut lo se uh hi.\nZingsang thunget hanciam mah mah uh a, pawlpi gol pen khat ahi Myung-sung pawlpi ah zingsang 5:00a.m. thungenmi nisim in 7,000 bang pha den hi.\nKorea mi le Zomi Kibangna le kilamdangna\nMualtungmi tuaktuak ih hi hi. Zogamah mual le guam bek om a, zangtam om lo hi. Korea-gam pen mual 70% hi a, zangtam 30% om ahihmanin zanglo kho in an ahau uh hi. Zomi te’n nidanglai lokhawh dan mah nuamsa in ih om laitak, Koreami te in lokhawhdan laih khin uh a, set vi ve zangh ta uh hi. Buh lei set tawh kho in, setmah tawh lei cil a, set tawh buh suan, set mah tawh buh at a, motor tungah buh gawipah in, an lak le zuak thuah pah uh hi.\nEurope alpine zone te mahbangin khua hun 4 nei uh a, autum le winter phalbi hun kha 6 sung lokho thei lo, an cing thei lo uh hi. Tua santak ah Zomi te ih hampha zaw leuleu hi. Phalbi sungin Zogam ah an tek, neektheih tuamtuam ih hau mah mah hi. Phalbi kha 6 sung an piang vetlo ahihmanin tuksunga an tek nam khempeuh pen athuk in bawl a, Kimchi bebek in lelteh in ne uh hi.\nKimchi pen aduh lua uh hi masa lo a, an nek ding om lo ahihmanin sawt kimangthei ding ngaihsutna tawh a bawl uh hi zaw hi. Aneek neek uh ciang, limsa in kimchi lo tawh an ne thei nawnlo ta leuleu uh hi: Kimchi culture. Kimchi pen natna dal zo mah mah ci uh hi. Nidangin SARS natna hong lang laibang Kimchi ne peuh le’ng lau om lo ci uh hi.\nZogam ah zong Gatam ih neek pen Koreami te Kimchi mah bang ahi hi. Kawlgam ah “phak” natna tam mah mah na pi, Zogam ah 1% bekmah om hi. Tua pen Gatam ih neek hang hi dingin ki um hi. Gatam sungah sulpher tam mahmah a, [sulpher been hipah malam] neu lai a ih zatang neek theih ‘triple-sulphur’ khawng te sang khauh zaw le kilawm hi: ‘tetra-sulphur’ khawng ahiphial tam?\nZomi te mah bangin ‘Chu-soek’ anlak khuado pawi nei uh a, ni 3 sung gambup nasep khawl uh hi. Tua khit pen lo kho nawn vet lo in alo uh phalbi sung khempeuh sing kung lopa tawh sikhawm mai ta hi. March kha bei Spring kipathun ciang alo te uh puah kik pan a, April kha le May kha sungin an kung tuam tuam suan uh hi. Buh pen May kha bei lam in suan pan uh hi.\nZogam mual te pen kamsiatna tawh lei le suangteep vi ve hi mawk a, bangmahin kimang lo banah, min-cim baih a motor lampi kisia pah pah hi. Korea gam mual te suang mual vi ve hi a, suante gol in sak thei mah mah hi. Mual niam vi ve hi a, mual khat kheng leng zanglei om in khua le lo hoih thei mah mah hi. Mual pan suang te mine tawh kapkham in adeihdeih un zangh thei uh hi. Cement suang te vi ve hi a, lam bawl na, innlamna, phung ciangna, etc. atuamtuam in hoihtak le manphatak in zangh thei uh hi.\nKhuata fork village te ah pai leeng, Zomi te om na hi le kilawm hi. Um keu mah zangh uh hi. Tu in zongh fibre tawh kibawl um keu te kizangh a, Zomi te mahbangin an a neek ciang keu pi tawh hawp ziahziah in dik hihit lai hi. Alungsim puakzia uh zong, khamtungmi lungsim lian hi a, Zomi te tawh kibatna om hi.\nAkilamdangna khat ah Zomi te in lungkim lo in phun niloh in, nuak lai hi hang; Koreami te tuabang om lo hi. Asep khat peuh lawptak le nakpi tak, manlangtak in seem buatbuat uh a, bel sep mah mah lai uh hi. Manlangtak le beltak, hoihtakin seem uh hi. Pu te muhlohkaal in gel ding, seem lo ding cih lungsim nei vetlo uh hi. Zingciang ni aom nawnlo ding bangkhat in tuni in naseem uh hi. A kisap le sun le zan in seem uh a, 24hrs tatak mah aseem zongh om hi. [aban zom lai ding…] Cope Suan Pau\nPrevious: Ta hoih, Pa hoih khat ka hi nuam hi\nNext: Malaysia-ah UN Masuan ~ Pu Zokhai


timestamp: atn

url: =2020 kiteelpi ah Zomi mipite kidophuai thute ~ Zam Thuam :: ZOMI DAILY\nposted on 15 June 2020 at 9:12 am Lomkholna: Myanmar, News, Zamthuam, Zomi\nAwkaih le behlephung – Zogam sungah nang pen Zomi tatak in hong kisang hiam cih na theihnop leh na pianna khua awkaih pen Zopau (Zomite pau) hi ci lecin kitel baih pen hi. Zolai simbu in standard a a lak awkaih a zui theilo khat na hih nakleh a tawm a tam mipi mai ah nopmawh na tuak ding hi. Tua na khua awkaih kibang hihnate nusia in gam le minam ading khat in luang khawm ni hong kici ding hi. Behlephung uangsak kei ni hong ci ding hi.\nZomi mipi a tamzaw in awkaih tawh a kilo mi kicihna (Dimmi, Khuanomi, Losaumi…etc) pan a suakta zolo vive ahi uh hi. Behlephung kizopna pan zong suakta lo uh hi. Hihte bulphuhlo in kiteelna ah teel a cing zo palai tam hetlo hi. Hih thu nih uangsak kei ni, paisan in, nusia in hong kicih laitak in a ci mipa in hihte bulphuh in ama ading khuam bul khotak a phutkhin hi zaw hi.\nNa awkaih le na behlephung tungah bangzah ciang thupisimna, awlmawhna, pomna nei hiam cih bek en zaw in.\nTownship dangte thumanlohna\nZomite in i sanggam Laimi, Chomi… etc te nungah i omna pen amaute thukhual lohna hang hi, a angsung bek a etna hangin ei kisum hi ci in hong kigen leh tua a gen pa in i sanggam dangte bangzah ciangin dem zo hi ding hiam cih lunglut huai mahmah ding hi. Teelcing khat pen midangte palai hilo in a teelte palai ahi hi. Township dangte a khual ding hi zaw maw ei sung a khual ding hizaw cih khinkhai huai hi.\nMidangte uangden, angsung thei den, thulam tawnlo den uh ahih man thuman lopi in kumpi tel tampi a ngah uh hi-in ei a te in thulamzui in paizia khial lo a a sepna hangin eilam in kumpi tel a kitawm ngah hong suak ding hi.\nMipi sungpan mipi khat na hihna tawh na zaknop thu in gamvai ah thuman tak in kuate gamta a kuate in thukawi thumanlo tawh kalsuan hiam cih thu mah a hiam cih ngaihsunkik in. Aih keileh kua in kumpi tel bangzah ngah in e’n bangzah ngah cih za nuam zaw na hiam? Midangte bang ci thumanloh uh hiam cihthu le midangte bangin kumpi tel tampi bangci ngah ding i hiam cihthu koi za nuam zaw na ding na hiam?\nThu paizia mantak nong bawl nak uhleh lem ding\nNa khua na tui ading a kisam thu na nget ciang zum paizia le thu paizia mantak in nong khiat nak uh leh kivaihawm thei ding hi. Paizia hong man un. I ngah lohna pen paizia manlo hi, hong kicih leh no khua pen paizia man tawh na kisap uh a ngah zo ding zah in a kicingtak takpi na hi uh hiam cih kisit zawk ding ahi hi. Zum paizia le thu paizia tawh a kituakte a sem ding kumpi zum ah misiam kumpi nasem kikoih hi. Paizia a man theih laisiah midang kisamlo in kumpi nasem teng tawh kicing hi.\nTeelcing khat a kisuak nopna ahang in midangte sang a sangzaw thuneihna ngah a a khauhzaw in na a kisep theih nading lungngulhna hang ahi hi. Paizia a man tawh mipi lampan kahto leng a ngahsak zo ding bek ahihleh teelcing hih ding zong kisamlo in teelcingte gamvai a sem dingin paisak zong kullo hi. Kumpi nasem teng le hausa upa tawh lem lua lel ding hi.\nTeelcing palai khat tung mipite in kisapna i genna ahang in paizia sunga thu nawnkaite hong leptuahsak ding le paizia tawh a kituaklo a kisamthute paizia khenga hong vaihawmsak theih nadingin mipi mawkmawkte sang a sangzaw thuneihna (power) a neite a hihna uh hang ahi hi. Tua power pen palai pa in a zang theilo maw, ahih keileh nang adingin hong zatsak sawmlo koi hi zaw ding cih mipi lampan khen siam ding kisam hi.\nGalkap 25% khaktanna khengin 2008 puah ding\nZomi sungah galkapte hluttaw innpi sungpan kihem zo nailo ahih manin deih bangin na kisem theilo a 2008 thukhunpi puah zo leng hoihtak kisem zo ding hi hong ci a om leh ngaihsun pha mahmah in. 2020 kiteelpi khit Hluttaw sungah galkap a ngeizah mah hong om dinga 2008 thukhun zui in na kisem to lai veve ding hi. Hih nih kantan ding le puah ding hong paulap nakleh Zomi te i tuletu kisap tawm zingvaite dipkuat huai hi.\nGalkapte nangawn in a puahnop hang a puah nuamlo 25% na om leh a kipuah thei tuanlo ding thu khat ahi hi. Tua ahih manin hihthu paulap in a zaknop kammal nang tung hong kigen ding hi. Midangte in zong hihthu a genlo hilo hi. Hihthu bek tawh teelcing dingin mee pia taak takpi ding hiam? Mipi sungpan a kahto palai khempeuh in hep ding le puah ding a lungkimlo omlo lel ding hi.\nKhum ta keileh galkap 25% a om Hluttaw ah 2008 thukhunpi zui in khaktanna tampi kawmpan mipi ading ken bang ciang, bang ci sep theih ding ka hiam cihthu hong bangci gen cih pen Zomite i tuletu a kisapnate ading lametna om zaw tham hi. Hep le puah ding vai tawh Hluttaw ah kumnga sungbup buai samlo ding hi. (Zom toto ni) Zam Thuam\nPrevious: Hong makaihding makai i teelciang ~ Sia Mungno\nNext: Covid-19 mualpi i kantan zawhnang thu kingetsak tekni


url: =Trump in geelna bangteng nei masa hiam? ~ TK Lian :: ZOMI DAILY\nposted on 25 January 2017 at 5:26 pm Lomkholna: News, Thangkhanlian, USA, World\nJan. 25, 2017: 1. US President in geelna (agenda) masak ding pawl khat na nei hi. Tuate pawl khat en pak dih ni.\n1. US kihel in gam 11 tawh sumbawlna thukimna Trans-Pacific Partnership deal (TPP) kici panin US phel khiat ding hi a cih zanhal in phel khia ta hi. TPP in leitungbup econmy pen 40% na huam zo hi.\n2. Energy lamsang ah US in energy (meitha) bawlna dingin suangmeihol (coal) zat ding leh suangmeihol zatna panin sepna (jobs) a bawlna ding geelna na nei hi. Hih bang geelna a neih manin environmental activists ten nakpi takin a geelna na mawhpaih uh hi. Obama in 2015 in suangmeihol zat lohna dingin “Clean Power Plan” kici a bawl laih ding geelna na nei hi.\n3. Defense lamsang ah USte galkap lamsang leh thusim kepbit theihna dingin gam dang ten USte thusim cyber tawh a suam (attack) ding dalna in Pentagon leh Pentagon Join Chief of Staff in hih bangte dalna dingin na a sepna dingun thu na pia in, geelna na nei hi.\n4. Ethnic Reform lamsang ah kumpi nasem hi napi-in amau summuhna ding bawl ding leh amau phattuamna/meetna ding bawlte (lobyists) tungah khalna (sanctions) kum 5 koih ding na geel a, gamdangte tung panin amau mimal phattuamna dinga sum ngahte tungah tungah a nuntak hun sung teng uh khalna koih ding hi cih geelna na nei hi. Kumpi nasem uliante tungah hih banga gamta tungah US Congress in khalna a piak ding hi cih geelna na nei hi. (US uliante pen thusitna leh dan tawh kipel theihna ding hamphatna na nei uh hi).\n5. Regulations lamsangah gam ukna tawh kisai ngeina bawl khiatna leh thu bawl phatna (regulations) om sa nih phiat ding na geel a, regulation 70% khiam suk dingin geelna na nei hi. Tua pen company leh middle class kicite tungah siah kilate khiamna geelna ahi hi.\n6. Immigration (gambeelte) lamsangah visa thanghuai taka kizatna (abuses) kan phat ding geelna na nei a, election hun ah a vote zon lai-in Mexico-US gamgi ah kulhbaang (wall) bawl ding a tangkopih hangin a lampang leh a gensia tam mahmah a, hih thu gen bel in nei nawn lo hi. Muslim gam panin gambeel dinga US hong lutte bel khak ding hi cih geelna na nei hi.\nPrevious: Pakistan in 2200km Range Missile sitna nei ~ TK Lian\nNext: RM3000 tawh a tanu ii Virginity azuaksak Malaysia nupinu kum 6 thong kiading


url: =ZYA Sisan hawmte fund zonna vai :: ZOMI DAILY\nposted on 31 January 2015 at 2:25 pm Lomkholna: News, Zomi, ZYA\nKawlgam a om Zomi Khangno kipawlna ahi ZYA kum 10 bang hong cing ta in nasep na te Sisan thawl-1540, Oxygen bung – 495 le Motor tawh cina, misi puak – 489 ci bang in na ih sem khia khin ta hi. ZYA kum 10 sung in mipi huhna vive tawh nakisem ahih mah bang in mailam ah zong huhna mah kisam toto lai ding hi.\nTua hang mah in zong tu in Sisan hawpna ading Fund zonna nasia tak ih geelkhia a Leitungbup a om Zomite tung huhna nget kawikawi ding in ih geelkhia hi. Hih pan a kingah Sumte in ZYA i cimawh dongtuak nasep na ading hi a adiakdiak in Zum leitang neih zawh nading mahmah lunggulh na Lianpi ih nei hi.\nTicket pen 1 teh Kawlgam sum Ks – 5000/- in ki zuak hi a US $5 tawh kikim ding in geelna ih nei hi. Bu khat ah dal 25 ta om a bu 1 teh Ks-125,000/- hi ding hi. Ticket pen copy khat attach tawh hong khak ung. Atung a van te ngah nopna sang ih mipih cimawh dongtuak te huh na ding in ngaih sun in thapia a ih lei tek nading in zahtak na lianpi tawh kong zawn uh hi.\nMipih cimawh dongtuak te huhna panpih na ading a kihel nuam peuh mah in Kawlgam ZYA omna mun teng ah ticket kingah ding a, adiakdiak in a bu in thapia nuam te ZYA Zumpi ah Ph: 0933565003, 09400311770 te tawh kivai khak thei ding hi. Minam nasepna thapia ciat ni.\nPrevious: Tulai Pawlpi pawlkhat te buaina – II\nNext: Tulaai Leitung Thuthang Tuamtuam Updates Jan 30, 2015\nMalaysia, JB ah pasal khatin mawtaw Horn atumsankhak manin temtawh dawtthuak


url: =A nih veina Pinlong Khawmpi (Conference) ~ Tual Khan Suan :: ZOMI DAILY\nposted on 25 October 2016 at 11:16 am Lomkholna: Article, Politics, Tualkhansuan\nAungSan-Atlee thukimna laipi sungah a om bangin mualtung mite in kawl tetawh kikpawl ding ut leh utloh theihna ding in 1947 kum in Shan gamPinlong khua ah mualtung mi makai te tawh kawl mi makai te thukikupna khawm pi nei uh hi. Tua mun ah kihel ding in I Zogam pan mi (3) Pu Thawng Za Khup, Pu Hlur Mung leh Pu Kio Mang tea hi I ukpi te leh kamlet ding in Pu VumKho Hau na kuan khia uh hi. Tua hun lai a ii gam sung kivai hawm zia enkik leng aristocracy( khang kiluah ukpi vaihawmna) hun hi a, a mau teng thum mah a na kuan khiat ding mah uh ahihi. Mipi ten ukpi te tung ah buh sun sa liang , siah(tax) te kumsim in manman in a piak ban uah kum sim in tha gui tha tang tawh ukpi te a ding na na sepsak uh a, mipi te gam tat ngamloh hun cih ding himai hi.\nGam leh nam vai ah zong a mau bek in thuneihna(power) a neih mah bang un gamlei vai ahih nak leh a mau bek sep ding leh bawl ding mah in kinga kha hi. Gam sung vaihawmna ah zong thuneipi pen amau mah hi pah a, mipil te ngaihsut piakna te pen kithei thamlo hi.Pinlong Conference hun ding ciang in zong gam mipi te a ding in sih leh hin thu ding zah a thupi hi na pin mipi te kohna leh dotna bang mah omlo pi in amau teng deihna bang in na khen sat uhhi. Ei Zomi makai a vakuan te sung mah mah ah zong tua bang vai ding ah kikup kholh na om tamlo hi.\nA mau mimal mah mah in zong gamleivai muh kholhna leh mipite mailam ding muhkholhna(foresight) na nei kha nailo ban uh I gam sung a tua bang anei khamipil om sun sun ta tawh zong na pang khawm theilo kha uh hi. I mualtung mipih a hi Shante ci leng a Shawbwa te uh a kah uh hangin a nung ah a taw sawn ding kipawlna (yah lah pha) na om a, mipi te pan pihna a ngah bek tham lo in thu zong hangsan tak in ksungkhia ngam uh hi.Tua bang in kiptakin a na pan man un 1947 thukhunpi ah Shan gampen kum(10)khit ciang in a tuankhiat(succession) nopleh taunkhia theiding in na atluh uh hi.\nI mualtung mipih te Kachin te en leuleu leng kawlgam suahtak na ngah khit ciangin Kachinte gamke (state) khat in om ding, tua sung ah Myitkyina district leh Bhamo Dist. Kihel ding cing meilet in napang tinten uh hi.Tua bang a hih kei leh thukimna suai kai lo ding khop in na pang uh a hih man in a tawp ciang in a deihna uh na ngah uh hi. Tua bang hun ah ei Zomi te leh mualtung midang te a kipum khat khak ding uh Kawl ten lau uh ahih nman in a hong ngapthoh pen uh a hi Zomi te naheel pah uh hi.\nShan, Kachin ta tawh thukimna khat om khin hina pin, eimite kamlet pa Pu VumKo Hau tawh bangteng na kibak uh hiam I mual tung mipih dang te theih loh kal in Kawlte tawh thukimna suaikai ding in na kisa uh hi. Tua hun lai in ei mi te lak ah politics lam a siam pen a hi Pu Vum Ko Hau in mimal hamphat na ding sang in gam leh nam a ding khualna tawh na pang timten hi leh minamdangte sang in tanvo(rights) kingah tawmzaw tuan lo ding hi.\n1989 February 12 ni Pinlong khua ah a hi, “democracy ngah khit ciangin gamsung minam khempeuh phattuam na’ng , gam sung kilem na’ng leh gam kipkho na’ng in pinlong khawmpi khat vei bawlkik kisam ding in ka um hi cih leh UNLD leh NLD te thukimna ahi Bo AungKyaw Street, Joint statement a bawl uh thukimna om mah bang in kisem ding hi leh Zomi te zong tua mun ah minam phat tuam na ding leh gam a ding kisak kholh ding kisam hi.\nKisak kholhna omlo pi in a hun tak ciang kin leh buang a I khuam zel leh “ a masa khemna san gin a nunung khemna lau huai zaw kha ding hi. A bei sa hun in bel ukpi te pai ziau uh ahih man in palai tawh kisai ah bauina omlo hi. Tuhun in a hih leh I gam sung leh minam sung nasep na tawh kisai in hunki khelta a hihmanin palai vai ding zong kisak kholh ding kisam ding hi.Tua ban ah Policy tawh kisai zong minam bup huam zo ding a kisak kholhding kisam dinghi.\nPolicy tawh kisai kisak kholhna ding ah bel namphung (tribe) bulphuh a kiphuan pawlpi te bawl policy hi lo in nam(nation) huam ding a kibawl policy a hih ding kisam ding hi. Tua bangin mipi deihna muhtheih na ding in a mun leh amual zui in leh democracy deihna tawh kituakin palai te tung pan in ki kai khawm a hih ding kisam hi, Palai tawh kisai in kisak kholh na ding ah – hipen namdang te a ding in buaina tak hikhol kei mah leh namphung(tribe) tamna leh tua namphung bulphuh a kiphuan pawlpi tamna , a diak in Zomi te a ding in thupi mahmah hi,. A hang in 1990 kum kitelna a ngah M.P te, 1990 kum khit ciang a kiphuan party leh pawltuam tuam te, galvan tawi pawl te cih bangin a mun leh mual tuam mah bangin pawl zong a taum taum tam mahmah hi.\nHih bang hun ciang in I mipi buppi a lah pai thei ngeingai lo ding , mipi te deihna leh nung ngat sat thei lo ding I hih teh , tua ban ah tu hun ciang pen I minam sung mah mah kipumkhat na kisam mahmah lai a hih teh minam bup a ding na sepna ah I pil vang ding kisam hi. Tual Khan Suan\nPrevious: Vondeih Kep Ding – 69 (Dimno’ Pa)\nNext: Malaysia, Jahor Baru ah Hospital meikang, mi 6 sikhin ~ ZD\nDr. Ngul Khan Pau te nupa tungpan Report – 1\nKuala Lumpur aom US Embassy kikhakding: Memorial Day


url: =TAPA DEIH ZAW MAW? TANU DEIH ZAW? - Laibu Saal\nHome > Thuluui/Articles > TAPA DEIH ZAW MAW? TANU DEIH ZAW?\nTAPA DEIH ZAW MAW? TANU DEIH ZAW?\nTapa hiam tanu hiam, ei deih bangbang neih theih hileh maw, cih mi tampite lunggulh hi ngel dingin ka ngaihsun hi. Hih lunggulhna pen a taktakin a tung thei mawhlo ding hi. A nuai a thute kikum lehang.\nMihingte a bawlpa in, Adam te nupa kiangah pung unla leitung dim un, ci in thu apia hi. Tu laitakin a tangtung khat a suak hi. Leitung mihing tam luatna pen a kibuaipih khat hong suak ta hi. Tua ahih ciangin gam khempeuh ah innkuan tawmsak (family planning) ding cih a thupi khatin kigen hi. Kumpiten sum tampipi bei-in gamsung mi tamlua dal nadingin nasem hi.\nTua bang kawmkalah nupa pawlkhatte’n, tanu bekbek neinei ahih manin tapa hong pian khak leh ci-in, ta deih zah sang a tamzaw a neikha bang ki-om hi. Tua mah bangin, tapa bekbek aneite’n zong, tanu nei ding kilametna hangin ta deihzah sangin a tamzaw a nei kha bang zong ki om leuleu hi.\nTanu hiam? Tapa hiam? Deihzah sang a tamzaw neih khak ding launa hangin, mi tampite in, pian ma a nu sunga naungeek ompen bang ahi hiam? Cih thei nuam uh hi. Tua theih nopna aliat luat mahmah ciangin leitung mipilte in vanzat tuamtuam zangin, tua bang theihtheihna (sex determiner) ding bawlkhia uh hi. Hih vanzatte tawh nu sunga om, naungeek pen pa hiam? Nu hiam? Ci in theithei ta uh hi. A hih hangin hih theihtheihna in hoihna sangin, siatna tun zawtham hi, cih kimu hi. India gam mun khatkhat ah tua banga etkhiatna (theih kholhna) peuhmah neihloh dingin kikhaam bikbek hi.\nTua theihkholhna, bang siatna om hiam? I cikha thei ding hi. Ei zomite sangin mivom (kala) vaite lakah tapa deihna lian zaw hi. Tanu bek a neite hamsia tuak bangin kingaihsun uh hi. A deihloh zawk pen, naubu sungah om hi, ci-in nupate in atheihkholh uh ciangin hihsiat dingin ngaihsun in nau bawlsiatna (abortion) zong bawl takpi uh hi. Hih pen naupaainu adingin a lauhuai mahmah ahi hi. Mivomte pawlkhat bang in a deihloh zawk pen uh a nu tawh thah khawm dingin a ngaihsun zah dongin om thei uh hi. Nu sunga om nau hihsiat cih pen Pasian thu um mite hih ding a hoihlo, khialhna (mawhna) in , kingaihsun, ei Zomite in I up thu khat na hi hi. Deihloh zawk, pen a hong pian zel sangin, hih siat tuak lah bangzel. Deih bangbanga paisak theih hile maw, tu a I buaina teng veng pah ding hiven maw.\nZato siavuante leh zatui lam a siamte’ gelh dingin a kilawm hi a ahih hangin a gelh omlo ahiam, I simkha ngei kei hi. Tua hi a gelhkhiat ding hoih kasa hi. Khat panin, ka ngaihsut ciangin zumhuai kasa hi. Tanu bekbek nei a tapa a deih mahmah mi bangzah hiamte kiangah hih thu ka hilh ta hi. Tapa hong nei taktak ciat uh hi. Keima pumpi tungah zong ka sinsa keima experience ah zong maan hi, cih ka theih manin leh tulai naukhakna (family planning) te a taangtun theih nading kisam mahmah hi, cih katheih manin iim loin gelhkhiat ding hoih ka sak manin zumlo leh kisuanglo takin ka hong gelh ahi hi. Tapa hiam, tanu hiam ngakna a deihzah val tanei hong kiam nading leh neihsa ngen neihneih man a nupa kitawng, kisia, kithat cihte leh naungek suksiat cihte khawng a hong kiam, bei nadingin; kumpi David in, lamdangpi leh lauhuaipi a bawl ka hi, a na ci hi. I taksa pumpi setpi a bawlpa’n lamdangpi leh lauhuaipi a a na bawl na hi takpi hi. Suan leh khak kineito zel a, leitung dim dinga a bawl ahi cih I gen khin hi. Tua ahih leh naungeek piang khempeuh pasal ahi hiam? Ahih kei leh numei ngen ahi hiam? Pasal bekbek piang ahi zongin , numei bekbek piang hi mawk leh suan leh khak a paito thei ding hiam? A paito thei ngei kei ding hi. Tua ahih ciangin suan leh khak aneito thei zel dingin a bawlpa’n, pasal, leh numei pian nading daan zong bawl khawm ahi hi, cih thu nial nading omlo thuman ahi hi. Tu’n tomkha gen lehang: Pasalte’n suan leh khak a neih theih nadingun amau sungah cii khat sperm kici om a numei sungah cii dangkhat ovum kici a hong kisuktuah khak ciangin mihing ding ahong kipan ahi hi, cih laisim mite a tam zaw in theihsa ahi hi. Tua pasal sunga cii om pen, a koisan mun takah om a hiam? Cih leh a telkan mite’n hong hilhna bangin, ciltang (testicle) sung mahmah a om ahi hi, cih I thei hi. Ciltang I cih pen a thupi mahmah hi a, ahi zongin hih munah sau gen lua nawn loin, ciltang nihte’n a nasep hun uh kibanglo ahi cih I theih ding a kisam pha pen khat ahi hi.\nNumeite lam enkik lehang, numeite’n zong pasalte’n ciltang nih a neih uh mah bangin a sung uah cii (ovum) omna ovary kici a sung lam a pang langkhat tuak uah om a, tuate lawng khat ( tube) fallopian tube kici in naubu (womb) tawh kizom hi. Tua a kipan nau neihna vang (vagina) tawh kizom hi. Ciltang nihte’ nasep hun a kibat loh mah bangin, numeite’ pang tuak a om ovary te a nasep hun zong a kibang kei hi. Numei cidamte in kha khatin niin(mense) khatvei ta nei uh hi. A hi zongin thakhat thu in veilam ovary leh taklam ovary panin pai khawm lo hi. Kha khat a taklam pang pan a hong pai leh kha kik ciangin veilam pang panin hong pai zel hi. Cih nopna in, veilam leh taklam kha khat halin (alternate month) pai zel, cihna ahi hi. A kigawmin kha simin khat veita apai zel ahi hi. Numeite’n angeina uh niin (mense) kha simin a neih uh ciangin ovary panin mihing hong piang thei ding cii (ovum) zong veilam hiam , taklam hiam khat panin a hong pai ahi hi, cihna hi.\nPasalte ciltang nasep daan ahih leh kha khat hal (alternate month) hiam, ni khat hal (alternate day) cih bang hi loin zite tawh omkhop hun tengin (coitus) a veilam ciltang hiam, taklam ciltang hiam kizang (active) hi a, utna lam peuhpeuh kizang (active) sak thei ahi hi. Veilam leh taklam a om ciltang leh ovary te nasep dan tawh kizui in numei ding leh pasal ding a hong piang ahi hi.\nNumei hiam, pasal hiam a hong pian nadingin, hih theih I nei hiam? (Ei regulate theih ahi hiam?) Numeite niin neih (mense) pen taklam hiam veilam hiam, ahong pai nadingin hih theih I nei kei hi.\nAhih hangin pasal a pen, taklam ciltang in nasem hiam? Veilam ciltang in nasem hiam? Cih pasalte in I theithei hi. A utna lamlamin na sem (active) dingin a ut danin a khek thei hi. Taklam ciltang in nasem hiam, veilam ciltang in nasem hiam? Khel kawikawi theih ahi hi. Hih thu pen I kideihsak pen thu ahi hi. Hih thu I theih theih nadingin gentehna khat gen lehang: Na naakvang (nostril) a van’ dan kibang den lo ding hi. Tua in koilam ciltang in nasem hiam? Cih a zon baihlamna ahi hi (index). Na zi tawh na omkhop ciangin (coitus)na naakvang taklam a van hauhau leh na taklam ciltangin nasem ahi cihna ahi hi. Na naakvang na utna lamlam a vang zaw dingin na bawl thei hi. Na taklam vang zaw hen na cih leh na veilam delhphahin siiklup lecin a tungnung lam ahi na taklam naak hong vang pah hauhau ding hi. Tuaci bang mahin na taklam delhphahin siiklup lecin a tungnung lam ahi na veilam naak hong vang pah hauhau ding hi. Tua bang mah in taklam leh veilam ciltangte na uk (control) thei hi. Na veilam pang delhphah a na lup ciangin ciltang leh zunthakna kizopna gui (tube) Vas deferens kici pen, anuainung lam na bing zaw a na taklam, atungnung lam na vang zaw hi. Tua bangin cii ( nau khaicii) hong pai ding ciangin zong, taklam panga kipanin hong pai ding hi. Tua a omdan pen taklam ciltang in nasem (active) I cih ahi hi.\nTua ahih leh bang acih ciangin, a kipaai naungeek pen pasal hong hi a, bang acih ciangin numei hong hi hiam? Cih thu I gencian ta ding hi.\nNau neih theih nading cii (ovum)numei a panin a hong pai pen numei taklam pang panin (ovary) ahih a, pasal cii (sperm) zong ciltang taklam pang panin a hong pai ahih leh, tua tegel (taklam a tuak ) akigawm khawm khak ciangin nu sunga hong piang ding naungeek pen pasal hong hiding hi. Tua bang mahin, pasal a leh numei a a veilam tuak a kigawm khawm khak ciangin nu sunga hong piang ding naungeek pen numei hong hi ding hi. Veilam leh taklam a pan, a hong pai cii akigawm khawm khak hangin mihingin piang lo hikha thei ding hi. (ciapteh ding: Pasal a leh numei a taklam tuaktuak a kigawm khawm ciangin, pasal hi. Veilam tuaktuak a kigawm khawm ciangin numei hi. Veilam leh taklam a kibang ahih leh nau piang lo hi).\nTanu kia bek nei a, tapa a deih mahmah nupate in , hih bang daanin pasal in hih le uh:\nNa zi na veilam pangah lumsak inla, na zi na kawi ding ciangin na veilam pang delhphahin siiklupin na taklam pang tungnung sak lecin, na taklam naak vang hong vang hauhau ding hi. Na taklam ciltang in zong nasem dingin kihong sa in a om hipah hi. Tua bangin na zi zuutin na kawi ciangin kipawlnopna lungsim hong picing dinga, tua hun ciangin om khawm le uh cin, na taklam ciltang pain cii(sperm) hong pai hi ding hi. Numei cii (ovum) zong taklam pang panin a hong paikhia) tawh a kituah khak leh naungeek pen pasal hong hi ding hi. Numei a (cii) pen koilam pang in nasem (active) hiam cih I theih loh banah utna lamlam panin paisak theilo (active sak theilo) I hih manin tu a I gen bangin lup ding, kikawi, kizuut ding ngeina neih ding ahi hi.\nTua hi a, Pasian in hong deihsak ahih nak leh numei taklam pang panin a hong pai cii tawh hong kigawm khawm kha ding a, pasal hong piang ding hi. Tapa kia bekbek nei a tanu a deih mahmah te in zong tu a I gen daan tawh kileh bulhin lup ding, a kizuut ding, akikawi ding uh ahi hi. Pasalte in a ut hunhun un, bang hun bang hun hi tase leh ana ciltang a lang leh alang a kheel thei ahih manin, ta numei ding leh ta pasal ding pen Pasalte’ na (van) tungah kinga ahi hi, cih mangngilh loh dingin hoih ding hi.\nMi pawlkhat in um lo kha dingin ka um hi. Ahih hangin mi bangzah hiam khatte tungah aman, adik leh ke’n zong maan hi, ci a ka theih manin, lamdangpi leh lauhuai takin a hong bawlpa’n, tua bangin suan leh khak nei a kikhangto zel dingin ngeina (dan) kip koih hi dingin ka um hi. Keima neek ding zonna lampi hilo, mi dang professioner field a va sehphi (encroach) hi a, hong ngaihsun kha a om leh a hong maisak nangun ka thum hi.\nA tawpna ah tanu tapa ahih leh a hong bawl Pa’ thupha hi, cih I pai thei tuan kei hi.\nRef: Siamsin Pawl Annual Magazine 1994, Vol, 31, Pages 20-22 sungah Ginvum Ngaihte’gelh (Paite pau) pen Peter Gin Khan Do in Tedim pau-in Zolai Zunna, Khol 17, Hawm 69-September & October 2006, pp.11-14, sunga kisuak sak pen kila sawn hi.\nItem Reviewed: TAPA DEIH ZAW MAW? TANU DEIH ZAW? Description: Rating: 5 Reviewed By: Cinpu Zomi


url: =Ka lunggulh den khat tangtung ~ Tg. Samuel Nas :: ZOMI DAILY\nposted on 31 August 2019 at 8:55 pm Lomkholna: Article, TgSamuelNas\nI suah ni, zi/pasal neih ni, leh i sihni pen khangkhat nuntak sungah ni thupiak diakte in kiciamteh hi. Ken bel mimal takin ka behlap nop khat om. Ka mi ngaihsan mahmah khat Dr. Ravi Zacharias ka muhkhak ni hi.\nAmah US pan hong lengin, ko zong sang khawl sung ci-in Tamil Nadu pan ka va delh suk vingveng uh a, Kerela ah ka va kisutuah uh hi. Ka sang uh pan 670 km. khawng in kigamla in teh. Meileng tawh zan khat bit na pai ung. Vai thupi khat manawh a khualzin ka hih manun lampi pen nuam mahmah lel hi.\nBingphut Ong Kul\nKerela pen tu-a ka paina tawh ka khatvei paina hi a, meltheih kinei mello zawmah lai hi. Theihsunsun Dr. Shashi Tharoor te pawl in lah ong thei peuhmah lo ding uh aihciang a, amau va manawh pongmawk pen ong hi thei sam lo. Ut thu hi nawnlo in tuahthu ong hi zaw ta ahihmanin bingphut “by-feih” policy pen zatloh phamawh ong hi ta hi. Koi ah zintung ding, koi lam mamawh in pai ding cih khawng ngaihsut pak ciang bel lungsim pen zing tuaituai sam hi.\nKerela pen laisiam tamna gam cihmahtak a gam mite thunuam thei mahmah uh hi. Gam mite lamlahna leh google map zangin ka painopnate uh bel ka tungtung zel sam uh hi. Tutung ngaw-ngaw bel Google Map zong ahi ding bang takin kizangkha cih theih.\nKa program uh pen nitak lam pek ahihmanin khuasung vel phot ding cih thusuak ka ngah uh a, vak theihna lamlam ah vak ding cih thukimna lawmpa tawh ka nei uh hi. Tua thukhensatna tawh kizui in ka paipai uh a, a tawpna ah gualgen minthang Kovalam Beach khawng bang ka va tung phei thethup uh hi. Tua laiah sum neih sunsun tawh ann lim nono bang ka va ne phiauphiau uh a, maan bang va kizaih zihziah nong hi ung. Nuam zawzen.\nA mun a mual hoihna leh etlawmna te pawl bel tutung i thulu hi khollo ahihmanin suut dah ni. Nai ong cing kuan ta cih ciang, kithawi in Kerela a Hall lianpenpen Travancore International Stadium lam zuan dingin ka pai uh hi. Ko lawmta lawp diak ka hi uh hiam, naikal nih khawngin va tung baih seisai hi ung. Tun baih manin tutna a mailam kingah kha a, ong lemkik bilbel hi.\nDr. Ravi Ka Theih Patna\nTan 12 ka kah lai hi in thei ing, tua pen tuma kum 10 lai khawng pek ong hi kik ta. Lawmte kamkupna pan ka zak hi in, a tungin bel pakta pah khawl het lo hing. Aizong tun ka nung ngaihsutkik ciang, ka pahtaklohna hang pen amah ka tel nailoh man na na hi zaw. Dam damin a thugente ngai in, a thugelhte ka sim zel a, tua panin ka pahtakna khang semsem hi.\nAutobiography kigelh limlim ka sim masak pen zong Dr. Ravi a, “Walking from East to West” cih pen ong hi pah hi. Singapore University ah a thugen, “Can man live without God” cihte khawng leh, Yale University leh Princeton University khawng ah, “Why I’m not an Atheist” cih a paper present te khawng pen kei adingin manpha mahmah hi.\nKa college kahlai un (2011-14) Atheist minthang Richard Dawkins, Christopher Hitchens, leh Sam Harris cihte pawl huzap in ko lamah zong Atheism pen ong thang mahmah man sim hi. Amaute pawl leh a kaihzatamte thugelh khawng i simsim ciang i upna pen bang tan hiam ah ong linglawng sak zo veve hi. I Christian upna pen a man takpi mah hiam? Pasian pen om takpi mah hiam? cih dotna khawng ngaihsunin i buai hun tampi ong om hi. Tua laitakin ka upna hong thakhauhsak leh lampi man hong lak, Jesu khephung hong tun pen Ravi Zacharias hi. Tua manin pakta lo thei lo cih ding hi.\nAmah na kithei kha kei hen la hi leh, upna lamah lam saupi pial thei ding dinmun ah ana kiding cih khawng ka ngaihsut ciang, ama tungah ka lungdamna lian mahmah hi.\nA thu theihna leh a pilna in zong tutan ah pil nopna lungsim hong guan hi. A pilna a lang bek zong kiban leh ei ading hun mahmah ding hiveh aw ka cih hun tam mahmah a, tua in laisim thanopna hong guan zel hi.\nAmah Kua Hiam?\nTuhun adingin Apologist minthang pen khat hi ding hi. “Billy Graham of the Intellectuals” ci-in a minvawh pawl om a, minvawh siam uh sa ing. Hih in a hihna leh a sepna tampi tak gen pah hi. Tu-in Pasian na a sepzawh, i Upna uh huu a azin koikoi zawh (defending the Faith) kum 40 bang pha to ta a, nitum lam manawh kuan hi ta mah leh, Pasian in zang mahmah lai hi.\nA lawhcinna sut ding tampi om hi. Laibu 40 val gelh khin; A tangval tungin Vietnam gam kha khanlawhna dingin Pasian mizat khat zong hi; UN Prayer Breakfast khawng ah zong thugen in kicial zel hi; leitung a University minthang diak (Oxford, Princeton, Yale) cihte khawng ah zong thu tam veipi gen khin hi; Honorary doctor a ngah zong tawm nawn lo ding hi.\nRZIM pen zong ama patkhiat hi in, a thulu pen uh hiveh aw thupi ka sak den khat – Helping the thinkers believe. Helping the believers think. “Thungaihsun mite thu-um mi suaksak ding. Thu-um mite thu ngaihsun mi suaksak ding” cih hi in, ngaih sa ing.\nA influence pen mi nautangte tung lamah hat diak cih a kitheihna pen tutung ka program uh zong, a chief organizer pen Kerela Ex-chief secretary nana hi. Tua program sungah Kerela ex-Chief Minister thum bang ong kihel cih khawng hi lai hi. South Indian te politican minthang Shashi Tharoor zong ong kihel kha lai. A circle of influence pen neu lo cih i gennopna pak hi.\nTutung ka thulu uh pen “The Quest For Truth” hi. Tuhun postmodernist world adingin subject poimoh mahmah khat bel hi peuhmah hi. Updan sandan tampi tak om kawmkal ah koi pen hiam Thuman cih limtak a suutna hi pen hi. Thugen pen ong kipanpan ding ka sak leh, a thu ong hial bawl pah mawk hi. Nai ka et leh minute 50 phial a gen khin nana hi. Nuam sa lua, zaknop sa lua, hun beilam zong ana thei lo ka na hi zaw hi. A thugen khit ciang, QnA session minute 30 khawng kizang a, tua teng tawh hun ong bei ziau hi.\nA sermon leh interview khawng a 100 a sim phial ngai kha khin ka hihna ah, zak ding thuthak lua bel genlo hi. Aizong i zaksa hi mah leh, a takah ama gen i ong ngaihkik pen a zaknop dankhat ong tuamkai deuh hi leh kilawm hi. Ong sukkhak dan leh i lungkimna pen ong guicing deuh tawh kibang hi.\nNuntakzia ding ong genkhak thu li ong hawmsawn pak hi leng:-\n1) Eternity – Tawntung (eternity) mitsuan kawmin nungta ding. I nuntakna tu-a I muhtheih ciang tawh beilo hi. Sihna khen lamah hun sauzaw om lai hi cih phawk den ding.\n2) Morality – Man leh man lo a khen ding pen Jesu hi. Jesu in hong thupiak, “Pasian it ding, mite zong it ding” cih pen mah a thupi pen hi a, nuntakzia hoihpen zong hi pah hi.\n3) Accountibility – Khatvei ciang Topa mai-ah kiding ding a, i gamtatna tawh kituakin thukhenna om ding cih i lungsim ah koih kawmin nungta ding.\n4) Charity – Midangte ading thupha hih theihna lamlam ah mapang ding.\nHih khuam lite tungah na nuntakna uh na lam le uh cin, na nuntakna a manpha suak ding hi cih pen ong kam vaikhak hi.\nProgram man khit ciang va kichibai hen la, maan khawng va kilakpih leh cih pen ka deihthusam hi. Book signing khawng ong bawl hen la, a thugen zelte “the Problem of Pleasure” “The Meaning of Life” “What a person of Influence looks like” cihte khawng manpha ka sakzia leh ka na metpihzia khawng siam bangbang va kigen leh cih khawng ka lungsim ah om hi. A laibu bawl teng lakah, “The Grand Weaver” pen ka nuntakna lam hong hilh mahmah laibu khat ahihzia khawng zong ka hilh nuam hi. Aizong tua teng bel tutung lem lo hi phot hi. Aizong phamawh sa keng, amah ka va galmuh khak bek zong pen ka lungdam lua khin hi.\nTun amah kum 73 khawng pha ta in, kum bangzah tan a zinzin zo lai diam cih kigen theilo. Ong zin khak sunsun ah, ka va galmuh khak pen ka lungdamna lian mahmah hi. Dam man om ka sa a, lawmte kiangah zong ka kisialhpih den ding khat hi ta hi. Tg. Samuel Nas\nPrevious: Banghang gamsung kilemna maban awkcip hiam? ~ Bob Tuangpi\nNext: Zomi Idol ‘IDOL’ laimal buaina ~ Tuang Za Khai


url: =Au Top ! - Avis de voyageurs sur Maison d'à coté Grands Gîte Grand Luxe, Maillet - TripAdvisor\nAu Top ! - Maison d'à coté Grands Gîte Grand Luxe


url: =Canada, Toronto khuapi sungah mawtawhawl khatin mi 9 taihlum, adang mi 16 liam :: ZOMI DAILY\nposted on 24 April 2018 at 10:04 am Lomkholna: Canada, News, Sawltak, World\nCanada, Toronto khuapi sungah Van mawtawhawl khatin Monday ni in mipi omna nawkgawp a, mi 9 taihlum in adangzong mi 16 bang liamgawp cih Reuters News pan kiza hi.\nCanadian Police te genkhiatna ah Monday sunlam sun annek hunpawl in thupiang hi a, khetawh lampaina Sidewalk dungteng ah khetawh apai Pedestrians te anawkgawp cihi.\nVan mawtaw tawh anawkgawpna pen tai 1 mile (1.6 km) sungbang hiding kici hi. Canadian Broadcasting Corporation (CBC) te genkhiatna ah tua Van Driver papen amin Alek Minassian kici a, kum 25 aphakhin khat ahihi.\nGovernment Officials te genkhiatna ah Alek Minassian pen thautawi migilo kipawlna Militant Group khatpeuhtawh kizopna omlo hi ci’n genkhia uhhi.\nMigilo tetawh kipawlna omlo ahihleh banghangin hihpa in mipi ommuang kimlai, banghangin mawtaw tawh hihbangin nawksakgawp hidinghiam ci’n dotna kinei a, ahi zongin Officials te’n bangmah dawngkiknuamlo uhhi. Tua Van Driver papen kimankhin a, tulaitak kumpi thunei te’n akepcing laitak uh ahihi.\nToronto Deputy Chief Peter Yuen in agenkhiatna ah hihvai pen sawtpi hunla in hoihtak kancian kulding hi ci’n genkhia hi. Hihbuaina apianlaitak in amukha Witness khatin agenkhiatna ah Van Driver pa’n mipi te ngimngiat in anawkpheigawp tawh kibanghi ci’n genkhia hi.\nCanada’s Public safety minister asemlaitak ahi Ralph Goodale in agenkhiatna ah hihbuaina vaitawh kisai in aki kanciansan laitak ahih manin, tulian in athu genkhiat theihding akician omnailo hi ci’n News Conference ah pulakkhia hi.\nCBC te khahkhia Video sungah ageinai ah ading mikhatin Video zaihkha ci a, Van Driver papen Police te’n amatding uhciangin “hong thatlum un” ci’n Officer te otsan cihi. Tuaban ah Officer tezong vankhattawh ngimbawl in, otsan cihi.\nVideo: A rented van jumped onto a crowded Toronto sidewalk Monday, killing nine people and injuring 16 before the driver fled and was quickly arrested in a confrontation with police, Canadian authorities said\nHih buaina ah akizang Van mawtaw pen ahawlpa ii neihsa hilo sawnsawn a, mawtaw kikawmna “Ryder Rental” te neihsa hisawnsawn hi.\nTua ahih manin, mawtaw akawmsak Ryder System Inc spokeswoman Claudia Panfil in agenna ah buaina sungah akihel Van mawtaw pen ko ii Company neihsa khat hi a, kumpi thunei tetawh thukanna ah akisam bangbangin kasemkhawmding uhhi ci’n genkhia hi.\nAbeisa tawlkhatsung akipan Europe gamsung leh United States gamsung muntuamtuam ah mawtaw tawh mi ommuang nawkphial sakgawp cihbangdan gitloh gamtatna pen hongom kawikawi hi.\nNungkum October 31 ni inzong New York khuapi sungah tuabang buaina hangin mi 8 takin sihlawh uhhi. ISIS galkap migilo te’n thauvui thautang aki zattheih lohna munte ah tuabangin mawtaw zangin ngongtatna bawlding tawsawn uh kici hi. Sawltak #zomidaily\nPrevious: China ah Karaoke Lounge khat meikang, mi 18 si\nNext: Tuipi khua ah Zomi MP te tawh


url: =2012-04-22 ~ TBC-Y\nApril 29 2012 THU ZAKSAKNA\nPosted on Saturday, April 28, 2012by Htaung Kyint with No comments\n1. Sumpi (22.4.2012):\nNipi Biakinn 1/10 CED YD WD\n104,310 108,770 72,500 9,050 4,400 6,250\nBiakinn Sumpi: Sehtan Pa Cin Khan En Ks.15,000\ncitpiak 1)Nu Awi Sian Cing Ks.100,000\n2)Senior Pastor tutphah leina pan Ks.100,000\n2. Niangtui le moh: April kha sung a suak Pawlpi mite in kum khat tawntung Topa gualzawh pihnate lungdamkohna-in tuni hong kikhawm khempeuh niangtui le moh hong vaak hi. Suahni, suahkha, suah kum a kikhial a om leh zum-ah hong zasak un! May kha sung a suakte in zong Nute Ni -in niangtui le moh vaak nuam i hih manin Church Secretary le Upa Kam Kho En tung-ah i tha hatzah kipia thei hi.\n3. ZICC Minister Conference: 29 April - 7 May 2012 hun sung Pyin Oo Lwin aa kibawl ding ZICC Minister Conference ah anuai-a Pawlpi Ministerte zong va kihel ding uh hi. Thungetna-ah phawk ni.\na) Rev. Dr. Thang Cin Lian (TED-MBC) d) Sya Zen Khan Dal (MIT)\nb) Rev. Suan Khan Lian (TCC) e) Sya Pau Khan Kap (TCC)\nc) Rev. Go Van Mung (MIT) f) Sya Pau Siam Kim (Communication Staff)\n4. Khumi Christian Mission thusinna: 7-20 May sung teng kibawl ding KCM thusinna Tedim Baptist Convention panin vaipuak hong piakna tungtawn-in TBC-Y Biakinnpi leh Open Tomb -ah Kaal nih sung thusinna-ah mimal (20) bang pha dinga, innteek dinmun kila ding ahih manin Pawlpi mite'n i thahatzah hanciam zawhna ding hong zawn ungh. Church Secretary tung-ah i lunglutzah pia ciat ni!\nMi khat ni khat zintun man= 1,000/- Mi (20) ai Breakfast = 10,000/-\nMi khat ni khat a beizah = 5,000/- Mi (20) ai lunch or dinner= 30,000/-\n5. TCC Thuzaksakna: June 2012 a kipan TCC ah General Worker ding, a lunglutte in Pawlpi zum-ah hong zasak un.\n6. WD Thuzaksakna: May kha sung WD kikhop (Fri) hunte-ah Nu Cing Suan Lun in hong makaih ding hi. Talent sumpi ading niik zuak man a ngah khinte in WD makaite tungah ki-ap theita hi.\n7. YD Thuzaksakna: 8-11 May 2012, Mawlamyaing, MBC Youth Conference ah a kihel nuam khangnote in YD makaite tungah 29 April ni-in sazian kikhak ding hi. 5 May, 12:00 noon hun-in biakinn zumah sazian piateng kimuh khopna om ding hi. Sazian pia napi a pai lote in liausum pia ding hi.\n8. Tuiphumna: Bible Camp tungtawn-a Jesuh Khrih Topa leh Honpa-in a sang mimal hi taleh a dang , tui kiphum nuamte in Pawlpi zum-ah sazian kipia thei hi.\n9. Biakinn thunget: 28 April 2012 (Kigin Ni) a kipan zum-ah kizang ta hi\n10.Pawlpi Homecell kikhopna:\n(a) Hlaing/Thukha Pa 2 May/Wed Piang Suan Mung\n(b) Kyaukmyaung/Tarmwe 2 May/Wed Pa Sian Za Dong\n(c) Thanlyatson 2 May/Wed Pa Eng Sian Pau\n(d) Thanlyin 2 May/Wed Nu Ngai Khan Uap\n(e) Yuzana 3 May/Thu Pa Tuan Lam Dal\n(f) Hlaingtharyar 4 May/Fri Sya Vial Ngaih Lian\n(g) Kyauktada/Dagon 4 May/Fri Upa Kam Kho En\n(h) Lanmadaw 4 May/Fri Nu Goih Lam Cing\n(i) Pazundaung 4 May/Fri Nu Don Khan Niang\n(j) Sanchaung 4 May/Fri Upa Sian Cin Mang\n(k) Insein 4 May/Fri Pa Ngo Za Thang\n(l) Bayintnaung 5 May/Sat Pa Pum Za Dal\nApril 29 2012 NIPI Biakpiak kikhop hun geelna\nNo.239, Seikkantha Street, Kyauktada Tsp.\n29 April, 2012 ~08:00-10:00 AM\nHanthotna ~Rev. Pau Lian Mang\nHun uk ~Upa E. Sian Kho Zam\nChurch Choir Leader ~ Sya Ai Lian Pau\nPianist ~ Tg. Langh Sian Khup\nLai Siangtho simna/ hun-apna ~ Music Committee\nLai Siangtho thusinna(Efesa 3:7-13) ~ Associate Pastor\n*La: "Topa Ka za, na aw" ~ Mipi\nSiampi thungetna ~ Rev. D. Suan Za Thang\n"Kote' hong thuumna . . ." ~ Mipi\nBiakinn sumpi donna & apna ~ Rev.Mang Tungg Thang\nPhatna la ~ Huaipi\nThuciam Thak Awkhumna, Pawlsung sanna\nleh Nau-apna "Lia Hau San Nuam" ~ Associate Pastor\nPhatna la ~ Lia Lian\n* Nipi sumpi apna (Phatna la) ~ Nu Zen Za Dim\nPhatna Lapawl ~ Church Choir\nLST simna: Mk. 11:1-2 ~ Hun uk\n*La: "DING UN, DING UN JESUH' MI" ~ Mipi\nHanthotna: "Mai-a khua"\nLungdamkoh thungetna ~ Sya Nang Khan Khual\n*La: "JESUH KA LUNGSUNG A KONG DEIH" ~ Mipi\n*Thupha piakna ~ Associate Pastor\nFeb Mar MOMNO (Laimai giat om hi)\nPosted on Friday, April 27, 2012by Htaung Kyint with No comments\n(1)Click here to download Feb Mar MOMNO(From Mediafire)11.6Mb\nlaihawm sung ah a kigelh laite pen MOMNO Laihawm Committee te’ ngaihsutna bang hi khin lo hi.MOMNO laihawm pen Kawlgambup Zomi siamsin te’ Zolai zuun nasepna a hi Siamsin media Group i a hiang khat a hi hi.Zingsol ,Siamsin Awging(ZSK- Kaly),CVS news tetawh unau khat a hihi.Zomi nu leh pa ,u leh naute panpihna leh siamsin te hanciamna tawh a kihawm khia laihawm hi.\nMOMNO laihawm color tawh hawmkhiat zawh na ding in sum leh paai tawh hi ta leh ngaihsutpiakna tawh hi ta leh, pilna siamna tawh hi ta leh tha hongpia mimal kim ciat tung ah lungdam mahmah ung.\nMOMNO laihawm Committee\nTg.Nang Gin Khual\nLia.Cing Lim Lun\nTg.Mang Sian Mung\nTg.Pau Sian Siam\nTg.Samuel Thang Lam Tuang\nTg.Pau Kim Tuang\nTg.Joseph Sian Lian Khai\nTg.Thang Sien Mang\nLia.Cing Ngaih Lian\nZomi Siamsin Kipawlna-Yangon\nTatman - 200Ks\nCopy - 1000\nPress - Hebron Printing Press\nMOMNO tawh kizop na ding\n"He Is Exalted" Church Choir\nPosted on Sunday, April 22, 2012by Htaung Kyint with No comments\nTedim Baptist Church Yangon Choir leader-Sya Ai Lian Pau\n“THUAKZAWHNA THUPHA”Evan Langh Do Khup 22/4/12\nLst simma:Timoti nihna 2:3-4\n3*Khrih Jesuh' galkap hoih hihna tawh thuakdingin a kisam khempeuh na na thuak in. 4*Galkap a semlai mipa in ama tungah a om bupa a lungkimsak theihna dingin na sem ahih manin tualsung mite' nasep tawh thuahkhawm lo hi.\nlink(1) click here to download sermon mp3 file (21.3mb ,01h:02m:09s) from mediafire\nlink(2) click here to from sermon network


url: =2 Khokhuen 1 - Baibal Olcim\n2 Khokhuen 1\n1David capa Solomon loh a ram ah thaa a huel vaengah anih te a Pathen BOEIPA loh a so la a pantai sak hang.\n2Te vaengah Solomon loh Israel boeih te khaw, thawngkhat neh yakhat mangpa rhoek te khaw, laitloek rhoek te khaw, Israel pum kah khoboei neh a napa rhoek boeilu boeih rhoek te khaw a voek.\n3Te phoeiah Solomon neh a taengkah hlangping boeih te Gibeon kah hmuensang la cet uh. Teah te khosoek ah BOEIPA kah sal Moses loh a saii Pathen kah tingtunnah dap khaw om.\n4David loh Pathen thingkawng te Kiriathjearim loh amah te ham a saelh hmuen la a khuen. Te ham te David loh Jerusalem ah dap a tuk pah.\n5Tedae Hur koca Uri capa Bezalel kah a saii rhohum hmueihtuk te tah BOEIPA kah dungtlungim hmai ah a khueh tih te te Solomon neh hlangping loh a dawt.\n6Te phoeiah Solomon te tingtunnah dap ah BOEIPA mikhmuh kah rhohum hmueihtuk taengla pahoi cet tih a soah hmueihhlutnah thawngkhat a nawn.\n7Tekah khoyin ah tah Pathen te Solomon taengah phoe tih anih te, “Mebang khaw bih lamtah nang te kam pae eh,” a ti nah.\n8Te dongah Solomon loh Pathen taengah, “Namah loh a pa David taengah sitlohnah muep na tueng dongah kai anih yueng la nan manghai sak.\n9BOEIPA Pathen aw, na ol he a pa David taengah cak saeh. Namah loh kai he diklai laipi, pilnam miping soah nan manghai sak coeng.\n10Kai he cueihnah neh cangnah m'pae mai laeh lamtah pilnam mikhmuh ah he ka kun ka ael, ka vuenva pawn eh. Na pilnam he yet he u long nim lai a tloek ve?” a ti.\n11Te dongah Pathen loh Solomon te, “He he na thinko ah om pai tih khuehtawn koeva neh thangpomnah nan bih moenih, na lunguet kah hinglu neh khohnin a puh khaw nan bih moenih. Namah ham te cueihnah neh cangnah nan bih. Te nen te a soah nang kan manghai sak thil ka pilnam te laitloek pah.\n12Cueihnah neh cangnah te nang taengah kam paek. Te phoeiah khuehtawn neh koeva neh thangpomnah khaw nang taengah kam paek ni. Te bang te nang hmai kah manghai rhoek taengah khaw om pawt tih nang hnukah khaw te bang te om mahpawh,” a ti nah.\n13Te phoeiah Solomon tah Gibeon kah hmuensang lamkah tingtunnah dap hmai lamloh Jerusalem la cet tih Israel te a manghai thil.\n14Te phoeiah Solomon loh leng neh marhang caem te a coi tih a taengah leng thawngkhat ya li neh marhang caem thawng hlai nit a om pah. Te te leng khopuei khui neh Jerusalem kah manghai taengah a khoem.\n15Manghai loh cak neh sui te Jerusalem ah lungto bangla a kuk tih lamphai te kolrhawk ah aka ding thaihae bangla a hawn.\n16Solomon kah marhang rhoek te Egypt lamkah neh Kue lamloh a thawt pah. Kue lamkah te manghai kah thimpom a phu la a loh uh.\n17A khuen uh vaengah khaw Egypt lamkah te leng pakhat ah tangka ya rhuk neh marhang pumat te ya sawmnga neh a khuen uh. Te tlam ni Khitti manghai boeih neh Aram manghai rhoek taengah khaw amamih kut neh a khuen uh.\n< 2 Khokhuen\n2 Khokhuen 2 >


url: =Best places to visit in Huaykaew Rd – Airbnb\nThings to do in Thesaban Nakhon Chiang Mai\n3. The Duke's Maya\n“Address: 231/12 1004, Tambon Chang Phueak, Amphoe Mueang Chiang Mai, Chang Wat Chiang Mai 50200 Hours: Thursday11AM–10PM Friday11AM–10PM Saturday11AM–10PM Sunday11AM–10PM Monday11AM–10PM Tuesday11AM–10PM Wednesday11AM–10PM Phone: 052 081 095”\n4. The Pub CNX\n5. Villains SF MAYA Lifestyle Shopping Center\n6. Nat Motor Company Limited\n7. นัติมอเตอร์ เชียงใหม่ Natmotor Honda Motorcycle\n8. Tiger Ted Cafe\n9. Velocity Premium Bike Shop\n13. กาดรินคำ เมือง เชียงใหม่\nGet to know Thesaban Nakhon Chiang Mai\nPlaces to stay in Thesaban Nakhon Chiang Mai\nExperiences in Thesaban Nakhon Chiang Mai


url: =Global Buanli Family: Tulaai Leitung Thuthang tuamtuam updates Dec 7, 2013\nTulaai Leitung Thuthang tuamtuam updates Dec 7, 2013\n· Yangon khuapi a kibawl Women Forum pawipi amankhit ciang, Thukan te thudotna ah Piantit gam ngeina lamtawh kisai Ms. Aurelie Filippetti in 2015 kawlgam kiteelciang Daw Aung San Suu Kyi agualzawh nading in Piantit gamten kahuhding uhhi ci in genkhia hi.\n· Kawlgam a akibawl Sea game ah 12/07/13 ni in guallelzawciah tukpeeng kimawlna tawh Kawlgam leh Cambodia kimawl uha, Kawgam peen atapkual haan ahihmah bang in goal 3-0 tawh zodep uhhi.\n· 1995 kum a kiphut leitungbup sumbawl kipawlna WTO te in 12/07/13 ni in Indonesia gam Bali khuapi ah thukikuppi na khat nei uha, amasa peen thukimna hoihlkhat kingah hi ci in Makaai Roberto Azevedo in taangkokhia hi. Hih WTO ah leitung gam 159 kihel hi.\n· China gam te in Nungkha sung in East China Sea tung ah vantung lampi akeekna uh lungkimlohna in South Korea te in zong tuamun teng mah ah 12/07/13 ni in Vantung lampi ko a ciang akakeek kik uh ci in taangkokhia uhhi.\n· US gamsung teng adiak in alaaizang teng ah Vuuk leh Tuikhal guah tamlua ahihman in 12/07/13 ni in state 9 pan mi 12 si in mawtaw 70 kibung a, mun 200 ah mawtaw kiphu khaa hi. Atam peen Teexas state sung ahihi. Zing 12/08/13 ni zong lauhuai mahmahding ci in khuahun siamte in gen uh himah leh Zomi te Khuapi khat ahi Bowling Gree,Kentucky ah leitang keu sitset den hi.\n· Colombia gaam Inza khuapi sung a om Palik zumpi migilote in 12/07/13 ni in bomb tawh puakkham sak uh ahihman in mi 8n sipah a adang tampitak liam uhhi ci in Colombia thunei te in taangkokhia uhhi.\n· US President Obama leh azi first Lady Michele Obama te Nelson Mandela gaalding in 12/10/13 ni ciang in S Africa zinding hi ci in White House te in 12/07/13 ni in taangkokhia uhhi.\nZingciang 12/08/13 ni Thuthang off day\nPosted by Thang Khawm Pauzomi at 1:15 PM


url: =Etteh taak mahmah mawk ei, guai!\nTutak in Malaysia ZAM zum aa minpia Zomi 27000 bang pha ahihman in Tonzang township sang tamzaw cihna ahihi. ZAM lo aa minpia honpi khat omlai ding ahihman in Tonzang, Cikha gamkuam aa omzah mah om mawk dinghi.\nTuateng Khuado Oct 15 ni-in kibawl aa mipi 5000 sang aa tawm zaw hetlo ding kiphahi.\nKhua 80 val, Pawlpi 20 val leh mimal, mihau teng panpihna tawh nasia tak in sun 12:00 pan nitaak nai 7 dong akitawn ziahziah ahihi. Security dingin Rela acihte cial uhhi. Zukham, ankham, kitawng kisel cihbang om hetlo ahihman in, midangte aa ding alamdang ahihloh hang hihbang mipi kisuktuahna abawl zel, namdang i mipih dangte aa ding a lamdang ahihi.\nKhuado Committee a omhang agim atawl leh inntek sem ZAM makai palaite ahi uhhi. Thudotpi 7 om uh aa, papi samkang talkolh vive ahih uhhang khangnote zahmah in thanuam, kician, thapia takin kihel uhhi. A lamdang zah tha nei lai uhhi.\nMakaite tawh kisai gending tampi kanei het kei aa, atom in,"Hizah aa makai thei, makai zo tengin i Zogam ah ong makai mai le uhteh" cih ka lunggulh tha ong suak peuhmah hi. Ahihhang, Malaysia ah i Zogam sang mi kitam zaw ahihman in hih mipi teng kalsuan pih ding zong kisam veve kasahi. Piicing mahmah uh, pasal vai mahmah uh cih ziau ding himaihi. Khangno lai ngalhat lai vive ahi uhhi.\n7 pha uhhi. Pawlpi makai zong kihel uhhi. Kam aa kigengen sang ci-in drama ong lak uh aa ciapteh vilvel ding ong lakkhia thei uhhi. Zomite pawi neih teng, kha simna, Khuado khiatna cihte kiciansak mahmah tel mahmah uhhi. "Innlam ah kitaangsam mah loding maw, hihteng na tungmang khin hi ve uhcin" kacihtha ong suakhi.\nHunkeem MC tegel\nSm Deih Mang leh Francis Kham hizen uhhi. Academy piakna aa tezong hizah val hituanlohi. Sun thapaai mipi keemzo, mipi ciim saklo, kampau mal khat mahmah zong khial hetlo in omthei zen uhhi. Hungel dan siamlua kisa, Zolia leh Zotaang teelding aa kicial namdangte nangawn in a teelding uh mangngilh zah dongin hungeel nopci sak uhhi. Zolia, Zotaang teng stage tung ah hoihna kidem aa ong vaak kawmkal aa Pu Tun Za Kap tu, tangval melhoih 4 leh a pa uh "Zolia, Zotaang" cih a Pa phuahla sa kawm aa ong vaak hialhial pen kua mah zat ngeiloh, i muhkhaak ngeiloh gelsiamna hizen ahihman in, gamdangmi mat piading teng in a nasep ding uh a mangngilh zah na himawkhi.\nGamdang lengla teng in Malaysia Idol ah akihel ding uh deihsak ngam uhhi. Siamsa mahmah cihna ahihi.\nKa mo leh ka maak ding aa kadeih vive hizen hi. Ciltui kailiang in ong omsak, puteekpipi ong nuihmai sak zen uhhi.\nLungnop huai phadiak\nZolia, Zotaang, leh lasiam teng hun uk te'n a hopih sim in, Pasian leh ka Zomi aa ding" cih vive bulphuh uh ahihman in, Pasian leh Gideon aa ding namsau khat" cih otna ka bilkha ah kazakik aa, "Gideon Pasian mah Pasian aa i neih naak leh bel..." ci-in lungdamna khitui ong luangsakhi. Ong hangsan sakhi. Ong lungmuangsakhi. Tha ong dimsakhi. "Zomi cihding alau aa aliing teng aciahkik hang kalau nawn keihi"\nKhua leh Pawlpi\nHihbang apian zawh nading in khua kipawlna pan khua 82 leh Pawlpi 20 val ii sepkhop, kipiakkhiatna ahihi. Pawlpi leh Khua in nasem khawm cihna hi aa, lungkim huai mahmah hi. Vaihawm siamna ahihi. Mihau khat in pia khia ziau cihbang hilo mikim, khua kim, Pawlpi kim kihelna hi aa mipi lungsim la phadeuhhi. Bishop Felix in, "Pua khawm leng zang, ne khawm leng lim" ongcih tangtang kaphawkhi. Akiseh, a satan zah bek hilo aval in pia khia ciat lai uhhi. Cihna ding kammal kamu nawn kei aa "Etteh huai tak hang ei guai" kacibekhi.\nI mihau teng\nZomi sung aa a cithei zawdeuh teng in iksik hiaulo pia khia ziahziah, lawn khia ziahziah ahihlam katheihi. Kumsim aa a piakhia uh ahihlam zong ka theihpihhi. Amau thalawhsa, amau guak in zangding, ne ding, gai ding cih lungtang nei hetlo uh himawkhi. Amau panpihna, thapiakna omlo hileh hizah in nopci zolo ding ahihi.\nZongeina it, minam it mipi teng mahmah thupi lua kasahi. Nasep nusia, naupua, tu leh ta kaai kawm in ong kuan uhhi. Lunggulhna, tupna, lam etna lian mahmah nei uh ahihlam kathei aa, hihte Thungetna, panpihna, deihsakna, thapiakna, kipiakzawhna a omlaisiah i minam mailam ding cidam kasahi.\nZomi khanlawhna ong kipatcilna taktak hih Malaysia mun ahihman in, a khangkhang aa makai masate ka musak kik nuam hi. "Khitui naptui tawh na vawh navuah buhlomte ki at ta hi" ci-in ka kiko khia nuamhi.\nHihteng hang in 914-Zomi ah gualzawhna kingah aa, hihteng hangin Zomi tul zanih a kiciamteh hitahi. Hihte Thungetna hang aa gualzawhna pawi a khaam ding ihihi. Hihte lunggulhna, thuumna, tauna Pasian in za hi.\nMinam aa ding galhangte, ahangsante, a kuankhia ngamte ahi uhhi. Paulap zong aa lau aa ling aa omte naciahkik uhhang hihteng a om laisiah kalau nawn kei hi.\n"Pasian leh Zomi aa ding namsau khat"


url: =Malaysia gambup ah July 21 ni ciangciang gamdangmi akiman mi 4104 phakhinta :: ZOMI DAILY\nposted on 22 July 2017 at 11:11 am Lomkholna: Malaysia, News, Sawltak, World\nMalaysia gambup ah gamdangmi naseptheih nadingin Work Permit kician aneiloh akiman pen akigawm in mi 4104 phata cih NST pan kiza hi. Hih pen E-card kici Enforcement Card bawltheihhun Deadline abeizawh akipan Malaysia gambup muntuamtuam ah Immigration Department te makaihna tawh Operasi lut kawikawi in akiman teng ahihi.\nJuly 01 ni akipan zanni 21 July zingsang 6am ciangciang gamdangmi illegal foreign workers akigawm in mi 4104 amatkhiat uh hi a, tuabek thamlo nasepnei Employer (Boss) zong akigawm in 89 kiman cihi.\nMalaysia Immigration Department panin alianpenpa ahi Director-general Datuk Seri Mustafar Ali in agenkhiatna ah naseptheih nadingin Work Permit phalna kician aneilo te amanlang in hongki ap un. Nongki apkei uhleh hongki bengkhia veveding a, no adingin lauhuaizaw khading hi ci’n genkhia hi. “risk being hunted down”\nNong ki apding uhpen no adingin hoihzaw hi, banghanghiam cihleh hongki aplo tezong kizong veveding hi. Bangbang hamsatna aomphial zongin hongki matkhiatdong hongki zongteitei dinghi.\nMalaysia gambup munkhempeuh ah “Nationwide crackdown” abanban in akibawl ngekngek hi a, suaktaktheih nading lampi omloding hi ci’n Butterworth khuasung Immigration Department Hari Raya open house ah Director-general Datuk Seri Mustafar Ali in genkhiamawk hi.\nTuabek thamlo Company pawlkhat te’n E-card kibawl hunlai in Agents (puaisa) tuamtuam zangsese uhhi. Tua athumanlo Agents pawlkhat hangin buaina tampi piangsakzaw ahih manin, tua Agent tezong abanban in matkhiattheih nadingin ki hanciamding hi ci’n genbeh hi.\nOperasi thuthang ihgelh ciangin ih mipih te lauthawnggawp uhhen, pataugawp uhhen cih ngimna hoihlo “ill-intentioned” kihello, kineilo hi. Koimun koiveng ah Operasi lut ahih manin, tuazah kiman, eizong kidop huai cih theihsaknopna ahihi. Thupiangsa bek kigelhzaw in, apiang nailopipi, upmawhthu tawh koimun koiveng ah Operasi lutding ci’n mipite lauthawnggawp nading thukicianlo kigelhlo hi.\nRelated: Mitphial lakding kineih in nungak te nawi aban meksaksak khat kiman\nProphet kihilo a, koimun ah banghun in Operasi lutding cih 100% akician in kitheilo ahih manin, aki gelhngamlo ahihi. Ki mawhsaknopna tawh Comment ginalo honggelhgelh tezong ami kithei veve a, alungsim puakzia uhzong alaigelh tungtawn in kitheipah, kitelpahlel ahih manin lungdamhang. Zomi Daily panin ka thuthang gelhgelh tungtawn un lauthawngna anei khatpeuh aomkhak zenzenleh Sorry mahmah, lungkham sinkham nading Operasi thuthang sangin ciamnuih leh lungnop nuihzakna thuthang lamsang hahbawlzaw tani maw 🙂 Topa’n bitna thupha Zomi te tungah hong buaksuk tahen! Sawltak #zomidaily\nPrevious: China, Hangzhou City aom Restaurant khatpan Gas bung puakkham in mi 2 si, 55 liam\nNext: A kitamzan thei lungtang ~ Khat Thang


url: =LESSON 10 | MAY 30 –JUNE 5 LAI SIANGTHO IN THU GEN ~ MUC\nLESSON 10 | MAY 30 –JUNE 5 LAI SIANGTHO IN THU GEN\nAdmin 1:25:00 PM Articles, Sabbath School Lesson\nLESSON 10 MAY 30 –JUNE 5\nLAI SIANGTHO IN THU GEN\nTU KAAL SUNG SIM DING:1Sam. 17; Isa. 36:1-3; 37:14 – 38; Dan. 1, 5; Matt.26: 57 -67; Heb.11:1-40\nKAMNGAH: “Kei pen sualsuahna Egypt gam panin note a hong paikhiatpih Topa na Pasian uh ka hi hi.” Pai. 20:2.\nLai Siangtho in hotkhiatna taangthupi sungah mun hong la hi. Lai Siangtho taangthupite in kipatna leh a bei ding hun nei hi. Tua kipatna in Pasian in leitung a kipiansak a kipan hi-in, Amah a Nih Vei-na a hong pai ciangin na khempeuh a kibawl phat ni a hong tun dong hi ding hi. Lai Siangtho taangthu in biakna dangdangte tangthu tawh kibang lo hi. Lai Siangtho in leitung leh a sung om khempeuh a uk Pasian khat om hi, cih teci lak hi; Pasian om hi, cih sittel lo hi. A kipatcilin Pasian in Ama thupiakna tawh nate leh nuntakna nei khempeuh piangsak hi (Pian. 1:1-31). Pasian in Chaldees panin Abram samkhia hi. Egypt ah saltang a mite honkhia hi. Suangpek tungah Ama khut tawh Thukham Sawm gelh hi (Pai. 31:18) Ama kamsangte hong sawl hi. Mi khempeuh tungah thukhen hi. Ama thupiak bangin a nungta dingin thupia hi. Ama hotkhiatna namdangte zong theisak hi. A tawpna-ah a Tapa Jesuh Khrih hong paisakin, tawntung sihna leh tawntung hinna lampi nih hong lak hi.\nTu kaal sungin Lai Siangtho sung thupiang kimkhat i en ding a, tua thupiangte a hi taktak ahihna nidang nate in (archaeology) a pulaak thute zong i pulaak ding hi.\nDAVID, SOLOMON LEH KUMPI GAM\nDavid leh Solomon uk hun sung in Israel khang sungah nop a sak penpen hun hi. Ahizongin mi kimkhatte gen bangin David leh Solomon a om ngei lo thu, amau kumpi vangliatna a om ngei lo hileh ee? David a nungta ngei lo mi khat hileh Judah khuapi Jerusalem om lo ding hi (2Sam.5:6-10). David a om ngei lo hileh a tapa Solomon zong a nungta ngei lo hi ding hi (1Kum. 8:17 -20). A tawpna-ah David a om ngei lo hileh Messiah zong a om lo hi ding hi. Bang hang hiam cihleh David khanggui zu-in kamciam Messiah a hong khangkhia ahi hi (Jer. 23:5, 6; Mang. 22: 16). Hih thute a om lo hileh Israelte taangthu a dang khatin a kigelh kik kul ding hi. Ahi zongin Lai Siangtho hong hilh bangin Israel leh pawlpi tungah a kipia thu in manpha-in, thudang tawh kibang lo hi.\n1Sam. 17 sim in. Koi bangin Pasian in Israelte zawhna pia hiam? A zawh nadingun kua kizang hiam? Koi munah zawhna ngah uh hiam?\n1Sam.17:1-3 sung a kido-na mun in mualtung mun khat Khirbet Qeiyafa hi. A muanhuai mahmah kulh tawh ki-um khua khat hi. Hih munah Israelte in giahphualsat uh hi. Saul, David hunlai-a kibawl kulh tawh ki-um galkap phualpi khat hi. Nidang Israel khuapite in kulhkongpi khat bek nei hi. Nidang khua Shaaraim mun a kitawhkhiatna pan kongkhakpi nih kimu hi (1Sam. 17: 52). Shaaraim a khiatna in kongpi nih khiatna nei hi. Hih a kimukhia khuapi in a kimu masa penpen Lai Siangtho khua hi kha ding hi. 2008 leh 2013 kum-in lai kigelh suang nih kimu hi. Hebrew tawh kigelh a kimu masa penpen hi kha ding hi. A nihna kimu suang tungah Eshbaal kigelh a, Saul tate khat zong Eshbaal min nei khat om hi ( 1Khang.9; 39).\n1993 kum-in Tel Dan munlui sung panin Damascus kumpi Hazael in Israel kumpite leh David suanlekhakte a zawhna thu kigelhna khat kimu khia hi. Lai Siangtho sung a David khanggui a kiciamtehte mantak ahihna kimu hi.\nMi kimkhatte pulaak bangin kumpi David a om ngei lo hileh, i upna in bang a suak ding hiam?\nISAIAH, HEZEKIAH LEH SENNACHERIB\nIsa. 36: 1-3;37: 14 – 38 sim in. Koi bangin Assyria kumpi in Judah a do gawpna hangin Pasian in Ama mite honkhiahiam? ________________________________________________________________ ___________________________________________________________\nBC 701 kum-in Sennacherib in Judah vasim hi. Lai Siangtho sungah a kiciapteh mah bangin Sennacherib mah mah in zong ciamteh hi. Nineveh khuapi pan a kimu khia thute in Sennacherib kiphatsak zia kithei hi. Ama kiphatsakna hih bangin kiciamteh hi: “Hezekiah kumpipa ukna sung om kulhpi tawh ki-um khuapi 46 ka zo gawp hi, ci hi. Judah khuapi Lachish a zawhna hangin Nineveh khuapi-ah pawi lianpi khat nei uh hi. A kumpi inn sung mun khempeuhah a galdo-na leh a galzawhnate lim tawh kidim hi.\nSawtnai lo hun khatlai-in Lachish pan a kimu khia thu khat in Sennacherib in Lachish do-in mei tawh halmang a kisia-te kipholhkhia hi. Ahi zongin Jerusalem in lamdang takin suakta hi. Tua hangin Sennacherib in kiphatsak kampau-in “Lawh sung khatah vasa kikhumcip bangin Judah kumpi Hezekiah ka khumcip hi,” ci hi. Jerusalem tawh kisai bang mah kipulaak lo hi. Tua banah sal-in kimatna thu kimu lo hi.\nGalte in Jerusalem umcih mah hi. Ahizongin ni khat sung bek galte in umcih uh hi. Isaiah in hih bangin genkhol hi: “Tua ahih ciangin Assyria kumpipa tawh kisai-in Topa in hih bangin ci hi. Hih khuapi sungah amah hong pai lo ding a, thaltang zong lawn lo ding hi. Lum tawh hong pai lo ding a, galsimna ding pannmun lampi mahah amah ciahkik ding a, hih khuaipi sungah hong pailo ding hi, Topa in ci hi.\nNineveh pan a kimu khia a lamdang thu khat in Jerusalem thu bang mah kipulaak lo hi. Sennacherib in Lachish a zawhna thu bek kigelh hi. Topa in A mite a hotkhiatna tungtawnin Assysia pasiante leh vantung Pasian pulaak hi. Assyria kumpite gitlohna hangin Hezekiah thungetna Pasian in dawng hi. Pasian in amaute honkhia hi.\nA lamdangin Israelte a honkhia Pasian in tuni tuhun a i biak Pasian, in thunget a za Pasian, koi bangin muang-in, Amah tungah kinga ding i hiam?\nDANIEL, NEBUCHADNEZZAR LEH BABYLON\n2007, July kha sung University of Vienna panin mipil khat in Britist Museum sung a nasepna panin Babylon kumpipa Nebuchadnezzar hunlai-a kizang suang tungah kigelh taangthu khat mu hi. Tua suang tunga kigelh sungah, Jer.39:3 sung a bangin Babylon kumpi ‘Nebusarsekim’ mu hi. Nebusarsekim in kumpi leh makai ulian khat hi. Daniel leh Nebuchadnezzar hunlai-a thute kimu khia kik kik hi.\nDan. 1, 5 sim in. Bangci bangin Pasian in Ama nasem ding, Ama kamsang dingin Daniel a sawlna tungtawnin Daniel khentatnate in mi tul tampi tungah huzaap lianpi nei hiam?\nDaniel in a nekna, a sepna khempeuhte-ah Topa tungah cihtak ding a lungsim a khentat hi (Dan.1:8). A khangno hunlai kipan Daniel in gamtat hoih tawh khangto hi. Tua in a nuntak hun sungah lawhcinna guan hi. Ngaihsutna kician nei-in, pilna, thu theihna tawh kidim hi. Daniel in tua bang pilna nei mi hi, cih Nebuchadnezzar leh Belshazar in thei hi. A thupi pen ah Daniel nunzia tungtawnin Nebuchadnezzar in a nungta Pasian theihtelna nei hi (Dan. 4;34 -37).\nNebuchadnezzar in Nabopolassar tapa hi. A pata-un Babylon khuapi bawl uh a, tua sangin a minthang zaw khuapi om lo hi (Dan. 4: 30). Babylon khuapi in a lian mah mah khuapi khat hi. Meihal biakna mun 300 val bang om hi; a etlawm mahmah a hoih mahmah kumpi inn zong bawl uh hi. Hih kumpi inn in a lian mahmah thuap nih tawh ki-um kulh lian mah mah 12 nei-in a kulhte in pi 22 sah hi. Hih kulhpi in kongkhak 8 nei-in, kongkhak khat ciat tungah Babylon pasian minte kigelh hi. A minthang penpen kongkhak in Ishtar hi. Tu-in Berlin khuapi Pergamom Museum sungah muh theih dingin kilak hi.\nDan. 7: 4 ah Babylon in humpi kha nih vei bangin kipulaak hi. Ishtar kongkhak pai-na lampite ah humpi lim 120 bang om hi. Lei sung tawhkhiatna pan a kimu khia-te lak pan-in humpi khat in mi khat a bawh lim khat Babylon khuapi pua lam khatah kimu hi. Humpi in Babylon limcing ahihna kitel mahmah hi. Lai Siangtho genkholhna bangin tangtung hi.\nDaniel in a lungsim khentat hi (Dan.1:8). A khiatna inbang hi ding hiam? Sep ding leh pelh ding bang thute-ah bang khentatna na nei ding hiam?\nJESUH IN MIHINGIN A HONG PIANNA THU\nMatt. 26: 57 -67; Jn. 11:45 -53;18:29 -31 sim in. Caiaphas in kua hiam? Khrih a sih nadingin Caiaphas in bang sem hiam? Pontius Pilate in kua hiam? Bangci bangin Pilate khentatna in Sanhedrin adingin matutna suak hiam?\nCaiaphas in siampi lian hi. Jesuh sih nadingin a geelnate uh Caiaphas in sittel hi. Josephus pen Jew mi tangthu gelh mi minthang khat hi-in, Roman mite aitangin a tangthu gelhna khat-ah Caiaphas thu honkhat gelh hi: Siampi lian Caiaphas in ama khitah siampi lian sem dingin, Joseph nawlkhin-in, siampi sem ngei Annanus ta Jonathan siampi ding koih hi.” Josephus Complete Works (Grand Rapids: Kregel,1969), book, 18, chapter 4., 381.\n1990 kumin Jerusalem khanglam mun khatah innkuan a kivui-na hanlui khat kimu-in tua sungah guh a dim singkuang 12 kimu hi. Tua hanlui sung a om sumtang, leibeelte in AD 50 kimpawl a kizang vante hi. Tua hankuang limtak kizeem-in guh kikoihnate tungah ‘Joseph, Caiaphas tapa’cih min kigelh hi. Tangthu kante in hih hanlui pen, Jesuh sihna ding a vaihawm Siampi Lian Caiaphas kivui-na hi kha ding hi, ci uh hi.\n1961 kum-in, Pontius Pilate min kigelh suangpeek khat Caesarea Maritima-ah kimu hi. Pilate in Judea gam uk Tiberious nuntaklai-in kumpi sem hi. Hih mi nihte in Khrih sih nading thupia uh hi. Kum zalom zanih hunlai leitung tangthu kaante in Nazareth khua mi Jesuh thu pulaak uh hi. Tacitus pen Roman mi hi-in, leitung tangthu kaan mipil khat hi. Tiberias uk hun sung a thupiangte gelhin, Rome khua Khristian masate thu leh Pontius Pilate thupiakna tawh Khrih in singlamteh tungah a sihna thu zong gelh hi. AD 112- 113 kikal sungin Roman gam uk Pliny the Younger in gam-uk Trajan tungah laikhakin, Khristiante bangcih ding i hiam, ci-in thu dong hi. Pliny in Khristiante omzia a genna-ah Khristiante in kaal khatin ni khat nisuahma-in kikhawm uh pasian phatna lasa uh hi, ci hi.\nHih bangin Lai Siangtho sunga kigelh lo Lai Siangtho thute in Jesuh in hih leitungah mihingin hong nungta-in, sihna a thuak khit ciangin zong mi tampi in Amah bia uh hi, cih pulaak hi. Lai Siangtho mahmah in Jesuh thu hong hilh hi. Ama nunzia leh Ama thu i theih semsem nadingin Lai Siangtho mah i simsim ding kisam hi.\nLeitung thu tuamtuam leh nidanglai thute upna thu tawh kisai tampi a hong huh theih uh hi taleh, bang hangin tua bang thute tungah kinga lo-in siksan lo ding thupi hiam?\nUPNA LEH A BEISA THU\nHuih lakah a nungta mite i hi kei hi. I deihtel khentatnate in ei bek hi lo midangte zong huzaap hi. Tua hi-in nidanglai Pasian kamsang, sawltakte leh amah a um mite nunzia in tudongin huzaap nei uh hi. Hebrew 11 in upna nei mite thu tampi pulaak hi. Etteh taakcing upna nei mite i pulaak ding hi.\nHeb. 11; 1-40sim in. Amaute nunzia pan-in bang na nuntakpih ding hiam?\nUpna i cih in na khat, mi khat um ing, cih beek hi lo hi. Upna in um cih panin a hong piangkhia ahi hi. Upna in hong nungta-sak, hong zui-sak hi. Tua upna in dikna hong tangsak hi. Tua upna a neite in leitung kilamdangsak uh hi. Amaute in Pasian Kammal tungah kinga uh hi.\nNoah in Pasian Kammal nuntakpihna leh thungaihsut theihna tawh tembaw a bawl hi. Noah in guahzu mu ngei lo hi. Guahzu-in tuiciin tung ding hi, cih pen pil ngaihsutna hi lo hi. Ahi zongin Noah in Pasian thu mang ahih manin tuiciin panin suahtakna ngah hi. Abraham in a pai nading mun thei khol lo hi; ahi zongin Pasian sawlna bangin Ur khua, Mesopotamia khanglam gam panin paikhia hi. Tua hunlai-in Mesopotamia gam in gam thupi mahmah khat hi-in, Pasian a muanna tawh paikhia hi. Moses in Egypt gam uk ahi ding sangin Khapsa Gam-ah a mipihte a makaih dingin tuucing ding teelzaw hi. Egypt gam ukte in vangliatna tawh kidim uh hi. Vanglian Pa hopihna muang hi. Rahab in thukan mi nihte in a pulaak uh Pasian hotkhiatna muang-in, amaute limtak kemcing hi. Amah zong Jesuh khanggui simna-ah kihel hi. Thu neu-in, thu lian hi taleh i khentatna khempeuh in mimal hi taleh midangte tungah, i phawk khak loh-in, huzaap lianpi nei hi.\nNa mai-ah khentat ding a om hiam? Bangci bangin khentatna nei-in, na khentatnate in bang tungah kinga hiam?\nNGAIHSUTBEH DING: Ellen G. White, “David and Goliath” 643 – 648 in Patriarchs and Prophetss “ Hezekiah” in 331- 339’ “Deliverance from Assyria” 349 – 366 in Prophets and Kings sim in.\n“Lai Siangtho bu sangin laibu a hoih zaw, thu kicing zaw mihing in a neih theih ding laibu dang om lo hi. Lai Siangtho in a kang ngei lo tuinak pan-in a hong phulkhia tatsat lo-in a ciim silsial tuiluang tawh kibang hi. A siangtho-na a beimang lo dingin a khang a khangin vanglian Pasian khut in kem-in huu hi. Khuamialna mun khempeuh-ah khuavak-sak hi; mihing muh zawhloh thuman thute hong hilh hi. Pasian kammal in vantung, leitung, leisung leh a sung om na khempeuhte kipatna, a bawl tua vangliatna pulaak hi. Lai Siangtho in minam khempeuh kipatna mantakin hong hilh hi. Mawhnei lo mihing kipatkhiatna hong hilh hi.’Ellen G. White, Education, 173.\n“Pasian leh Ama kammal theihtelna a nei mi, upna in vangliatna tawh kidim Lai Siangtho sungah a kip hi. Tua bang mi in Lai Siangtho thuman, leitung pilna, mihing ngaihsutnate tawh sittel lo-in, a khial lo Lai Siangtho tawh sittel zaw hi. Tua bang mi in Pasian kammal in thuman thutak hi, cih thei hi; thuman khat leh thuman khat in kitukalh hi. Leitung pilna leh Lai Siangtho in a kituah kei leh, mihing ngaihsutna a khial hi zaw hi. Pilna taktak a nei mi in mihing in nate thu kantel zawh ding hi lo ahihlam phawk thei hi.” 8T., 325.\n1. Wednesday ni a dotna ngaihsun kik in. Lai Siangtho gen thute in a piang takpi mah ahihlam a kilangsak nidang van le nate (archaeological finding) a kimu khia-te in thupi mah hi. Ahi zongin tua bangte mah in Lai Siangtho tawh a hong kituah loh ciangin bang ngaihsutna hong lut hiam? Tua hi-in leitung pilna in bang thu bang la pulaak taleh, Lai Siangtho, Pasian Kammal tungah kinga ding thupi hi lo hiam?\n2. A tangtung khin genkholhnate, Daniel 2, 7, ngaihsun in. A tung khin genkholhna siksanin mailam hun-ah a hong tunglai ding genkholhnate hangin, bangci bangin Topa muang zaw semsem ding na hiam?


url: =ZOGAM.COM - Kum thak leh hanciamna\nKum thak leh hanciamna\n-Rev. Dr. J.M. Ngul Khan Pau\nNeu lai-in Khristmas leh Kum Thak hong tun ding kingaklah mahmah in hong tung hak kisa mahmah hi. I leitung kum hong tam pian leh hong tun nawh kisa leuleu hi. Topa Pasian in Ama hehpihna tawh kum khat sung zong tomsa mahmahin hong zangsak hi cih ken ka ngaihsut ciangin lungdamna tawh ka kidim hi. David Kham cih bangin, "Lungdam luankhite'n nang hong phat zel," kei zong hong cisak hi. I kum hong tam semsem sepnop a tam semsem hangin cidamna leh kal kicin zawhlohna tawh kidim leuleu in ki-om hi. Neu lai-in hun tampi i neih hangin sep ding tua zah in tam kinei khollo hi. I khangham ciangin sep ding hong tam mahmah a, hun zeek hong haksa mahmah hi.\nKum Thak leh Hanciamna cih tutung in i thalaknading leh kum khat sung hong makaih ding deihna tawh kong gelh hi. Paunak sungah kumpi Solomon in pilna tawh kisai limgelh mahmah hi. Nisim nuntakna ah lawhcinna, daupaina a deihte'n hih hih laibu nisimin sim leng i lampi hong tangsak ding hi. Dr. Ben Wati in, "Late sungin Topa tawh bangci kizop ding leh thunget ding dan hong theisak a, Paunak in mite tawh bangci kizop ding cih hong theisak hi," na ci hi. Nang zong Topa lamlahna a zui na hih leh haksatna a om hangin na phulsuak zo ding hi. Tua bek hi loin matutzawhna hong pia ding hi. Bang hang hiam cih leh Topa in ama thu a zui mite tungah thupha pia loin om lo hi. I zuih ding leh i hanciam ding nam gukte hih a nuai-a bang ahi hi.\n1. Topa thuhilhna ka mang ding hi (Aneu 1-2): Kumpi Solomon in a tate a thuhilhna ah kong thuhilhte mangngilh kei unla, ka thugente mang un, na ci hi. Tua bangin thuhilhna a zuih uh leh khansauna, lungnopna leh daupaina ngah ding ci hi. Topa thuhilhna zui kei leng khansihna, dahna leh lawhsapna tawh kinungta ding cihna hi. Tuni in Topa thu a sim bek hi loin ama thuhilhna bangin a zui nuam hih ding hanciam in. C.T. Studd tangthu ah: zan khat ihmu loin Lai Siangtho simin tusuak hi. A zi in, "Bang ci na Lai Siangtho bu na ban-phen keei a, a cih leh, a ma'n, 'Pasian in hong sawl thuhilhna ka zuih loh a om hiam cih a zong ka hi hi," ci hi. Topa hong thuhilhna lei-ah kiasak loin a zuipah dingin hanciam in.\nPasian thumanna in thupha ngahna hi cih i Lai Siangtho sungah i mu hi. Thuman lohna zong samsiatna tawh kizui hi. Abraham tawh kisai ama thumanna hangin thupha ngah ding cih hih bangin na kiciamteh hi. "Na suan-leh-khakte thupha ka piak bangin leitung minam khempeuhte in thupha a ngah nadingun hong ngen ding hi. Bang hang hiam cih leh nang in ka thu na mang hi," (Pian 22:18). Thumanna in galzawhna pia hi. "Ahih hangin note in ama aw limtakin ngai in keima gen bangin na gamtat uh leh na galte uh tungah gal ka hi ding a, na langte uh tungah lang ka hi ding hi," (Pai 23:22). Khansauna leh gamsung nuntakna kip nadingin zong thumanna kisam hi. "Tua ahih ciangin note leh note' khit a na tate uh tungah thu hong nuamin, Topa na Pasian un a tawntung a hong piak gamsungah na khan uh na sausak theih nadingun tuni-a no kiangah kong gen ahi ama thukhamte leh thupiakte na zui ding uh hi," (Thuhilh 4:40).\nThumanna in meihal biakpiakna sangin manphazaw hi. "Topa in meihal biaknate leh biakpiaknate Topa' thuman' ding zah in deih ahi hiam? En in biakpiakna sangin thuman ding hoihzaw a, tuutal thaute sangin thungaih ding hoihzaw hi," (I Sam 15:22). Kumpi Uzziah zong ama daupaina leh lawhcinna thusimin a thumanna hi. "Pasian zaqhtak ding ama tungah a hilh Zekhariah hun sungteng amah in Pasian zong hi. Amah in Topa a zon laiteng Pasian in amah daupaisak hi," (II Khang 26:5).\n2. Topa Pasian ka it ding hi (Aneu 3-4): Topa in thupha hong piak manin amah it i hih leh tua itna pen hong huh man hi a, itna siang hilo hi. Naupang no khat in, "Ka pa it mahmah ing bang hang hiam cih leh sum ka kisap simin hong pia hi," ci hi. Sum leh pai, inn leh lo hong piak manin itna pen eimah kikhualzaw itna hi a, hong piapa itna taktak hilo hi. Tulai i nuntakzia tawh zong kituak kasa hi. Nuntakna nuamzaw thupha delh in gamdang i tung uh hi. Tuate i ngah ciangin a thupha bekbek buaipih in hong piapa kimangngilh baih mahmah hi. Tham loin thupha khawng i ngah ciangin ngahtaak i kisak zong kiphatsakna hi a, Topa Pasian mai-ah zakdahhuai mahmah ding hi. Topa a it mite thumanna leh cihtakna tawh gamta uh a, amau nisim nuntakna ah tuate mangngilh lo uh hi. Tuate amau nisimin nuntakpih uh hi.\n3. Topa Pasian ka muang ding hi (Aneu 5-6): Kumpi Solomon in lungsim khempeuh tawh Topa muang ding leh nangma theihna ah kinga ke'n na cihi. Lai Siangtho siamte'n hih bangin na gen uh hi. Solomon kumpipa a cing galkapte ama zumpi mai-ah ding uh hi. Amau khut ah teipi tawi-in ding uh a, nai khat val bang tang loin a din zawh uh ciangin gimpian uh ahih manin teipi tungah kingai kawm uh hi. A sawtna ciangin a teipi zong koi thei hi, ci uh hi. Tua a muh ciangin kumpi Solomon in nangma "teipi" tungah kinga kei inla, Topa tungah kingazaw in ci hi. Mai kum sungah gelna na neihte zong Topa huhna leh gualzawhpihna loin bangmah piang lo ding hi. Solomon mah in, "Mite in bangbang a geel zongin Topa' deihna bang bekin a piang ding hizaw hi," na ci hi (Pau 16:1).\nAmah a muangte Topa in a lampi uh tangsak ding ci hi. Israelte zong a lungsim uh muanhuai hileh Egypt panin Canaan gam ni li bek paina lampi hi. Ahi zongin amau muanhuai loh manin kum sawmli sawt hi. Laibu gelhpa in, "Topa Pasian in Israel mite Egypt panin a lakkhiat ding zan khat bek kisam a, ahih hangin Egypt lungsim amau panin a lakkhiat nadingin kum sawmli sung sawt hi," ci hi. Egypt lungsim a pua kuamah Canaan gam lut lo uh a, lampi ah bah khinsak in Egypt mitkha tawh a bawl thei nawnlo khangthak, khangsawnte bek gamciam tungsak hi. Na lampi a tangsak ding leh matutna hong pia ding Topa muang in, amah muantak hi.\n4. Topa Pasian ka lau ding hi (Aneu 7-8):Nangmah a pilin kingaihsun tawm kei inla, Topa lauhna hangin a sia peel in. Tua hileh nang adingin damna zatui tawh kibang ding a, na natnate hong damask in, na guhte adingin zong damna hi ding hi, cih i mu hi. Mikang pau ah fear cih pen zahtak ci-in kilet hi. Hih pen a siangtho lauhna, zahtakna hi. Topa tua bangin a zahtakte'n siatna peel hamtang uh hi. Tua bek hi loin, Topa lauhna pen pilna bulpi hi a, lungnopna bulpi hi (Pau 1:7). Israel mite'n zong Topa lauhna hangin siatna a pelh laiteng uh thupha sang uh a, ahih hangin Topa' lauhna hong neih nawn loh uh ciangin siatna namkim tuak uh hi.\nAmerica zong thukham sawmte paikhia-in Khristian gimnam peuhpeuh deih lohna tawh hong gamtat ciangin khuamialna a zuan gam hong suak hi. Kum zathum sung khawng pilna leh khantohna tawh a nungta gam ahih manin a kiam lam kimupah lo kha ding hi. Ahi zongin siatna kipahtawi-in hoihna kideih lo gam hong himawk hi. Topa a lau mitein numei leh pasal kikal vaite ah kikem a, gamtat siangtho tawh nungta uh hi. Tua bang gamtat hoihna in mihing nuntakna manphasak a, innkuan kipsak hi. Rom gam hong kiam ding ciangin numei leh pasal kikalah kikepna cih bang om loin amau ut bangin hong gamta uh hi. Mi a tamzaw in 'hoih hi' a cih man bekin gamtat hoih suak tuan lo hi.\nHitler in Galpi Nihna laiin Judah mite a thah ziahziah pen mipi in 'hoihsa' himawk hi. Tua bang gamtat pen a hoih hituanlo hi. Tua hi a, tuni a hoih a kisa - pasal leh pasal kikholhna, numei leh numei kikholhnate zong bangzahta in a hoihlam in i gen hangin 'hoih' kici thei lo hi. America Supreme Court in phalna a piak hangin hih gamtatna pen 'hoih hi' cihnading om hi tuan lo hi. Tulaitak-a abortion (naukiatsakna) zong tualthahna hi a, bangzah in a hoih lamin i gen zongin 'hoih' ngei lo ding hi. Topa lauhna hangin gamtat siangtho neih ding thupi penpen hi.\n5. Topa Pasian ka neihsa tawh ka zahtak ding hi (Aneu 9-10):Na neihsa na anpalte tawh Topa zahtak in. Tua hi leh na ansalte an tawh hong dimlet ding a, bel dimletin lenggahzu na nei ding hi. Hi lai a zahtakcih kammal pen honourhi. Topa Pasian neih leh lam hong piapa ahih manin ama tungah lungdamkohna in piakkik ding thu ahi hi. Neih leh lam piakna tawh Topa biakpiakna pia leng ama tung panin thupha hong pai ding hi cihi Lai Siangtho in na gen khinzo hi. Na ansalte hong dim ding a, na koihna belte hong dimlet ding hi, cih thuciam om hi. Bang hangin pia ding ihi hiam cih leh na neihsa khempeuh ama tung panin na ngah ahih manin lungdam kohna in piak ding ahi hi. Hauh nopna, sumbawlna bangin a meet ding lametna tawh piak ding hi masa lo a, lungdamna kohna ahih manin phal takin piak ding ahi hi. Tu kum thak sungin piakna lamah kalsuan ning na ci hiam? Na piakna na behlap sawm hiam?\nRick Warren in piakkhiatna tawh kisai-in thu li ngaihsutna hih bangin na gen hi. (i) Thupha i ngahte midangte tungah luansak ding hi (Pian 12:3). Thupha i ngah ciangin ei tung bekah ah om suak ding i ngaihsut leh sawt hong om lo ding hi. Ahi zongin midangte thupha piaknadingin Topa in mi a muan ding zong hi. Tua dingin nang hong zang nuam ahih leh phal takin zeek in, lungdam takin piakhia ziahziah in. (ii) Midangte tungah thupha i hih leh Topa in ei kisapna khempeuh hong vaihawmsak ding hi. Mite adingin thupha i hih kei leh eima neihsa zong a sawt loin hong bei lel ding hi. (iii) Midangte tungah thupha i bawlte eima tungah hong kileh kik ding hi (Luke 6:36). (iv) Thupha tamsem i ngah leh a tamsem pia dingin hong kilamen hi (Luka 12:48).\n6. Topa Pasian hong ukna leh taina ka thudon ding hi (Aneu 11-12): Topa in ta taktak bangin hong bawl leh na hoihnadingin hong tai-in hong thuhilh (discipline) ding hi. Na pianthak ni a kipanin Topa' sanginn (school) ah a kah na hi hi. Sangnaupang hoih om a, sangnaupang hoih lo zong om hi. Na sih madong tua sanginn ah a kah na hi a, haksatna na tuah ciangin Topa in lesson laisim haksazaw hong pia cihna hi. Job zong ama tuahkhakte Topa' khut sung panin hong pai thute hi a, haksa sa mahmah hi. Ahi zongin Topa tungah khasiatna nei loin kipngitnget ahih manin a tawpna ah laizawhna graduation thupi mahmah Pasian tung panin ngah hi.\nHebrew 12:5-11 sung i et ciangin Topa thuhilhna discipline thu limtakin kigen hi. Topa thuhilhna a thuakzote' tungah lungdamna lianpi piak ding kamciam om hi. Topa in a it mite a it manin tai a, a tai mite mi nuamsa hi; tua bang thuhilhna thupi in ngaihsut ding hi, ci hi (Job 5:17, Mang 3:19). Topa in ama thukham a hilh leh a taihilhna a ngah mite mi nuamsa ahi uh hi (Late 94:12). Topa in thupha hong pia hen. //


url: =Kumpi Nihnate 2 | Siantongluan\nKumpi Nihnate 2\nTopa in pingpei-in vantungah Elijah a lak ding lai-in Elijah leh Elisha-te Gilgal panin inn zuanin lamkala om ahi uh hi.\nElijah in Elisha kiangah, "Hih lai-ah khawl in, kong thum hi; bang hang hiam cih leh Topa in Bethel ciangdong kei hong sawl hi," a ci hi. Ahih hangin Elisha in, "Topa nungta a, nangmahmah na nuntak mah bangin, nang kong nusia ngei kei ding hi," a ci hi. Tua ahih ciangin amaute Bethel dongah paisuak uh hi.\nTua ciangin Bethel-ah a om kamsang honkhat Elisha kiangah hong pai-in ama kiangah, "Topa in tuni-in nangma kiang panin na topa a lakkhiat ding na thei hiam?" a ci uh hi. Tua ciangin amah in, "Hi hi, ka thei hi; bangmah gen nawn kei un," a ci hi.\nTua ciangin Elijah in Elisha kiangah, "Elisha aw, hih lai-ah khawl in, kong thum hi; bang hang hiam cih leh Topa in Jerikho-ah kei hong sawl hi," a ci hi. Ahih hangin amah in, "Topa nungta a, nangmahmah na nuntak mah bangin, nang kong nusia ngei kei ding hi," a ci hi. Tua ahih ciangin Jerikho-ah amaute tung uh hi.\nJerikho-ah a om kamsang honkhat in Elisha hong naihin ama kiangah, "Topa in tuni-in nangma kiang panin na topa a lakkhiat ding na thei hiam?" a ci uh hi. Tua ciangin amah in dawngin, "Hi hi, ka thei hi; bangmah gen nawn kei un," a ci hi.\nTua ciangin Elijah in ama kiangah, "Hih lai-ah khawl in, kong thum hi; bang hang hiam cih leh Topa in Jordan-ah kei hong sawl hi," a ci hi. Ahih hangin amah in, "Topa nungta a, nangmahmah na nuntak mah bangin, nang kong nusia ngei kei ding hi," a ci hi. Tua ahih ciangin amaute a nihun pai lai uh hi.\nKamsang mihing sawmnga in zong zui uh a, amaute gel Jordan gei-ah a din laitakun a kiang panun a gamla simah kamsangte a ding uh hi.\nTua ciangin Elijah in a puantualpi suahin zial a, tua tawh a tui sat hi. Lei keu tungah amaute gel a pai theih matengun a pang khat leh a pang langkhatah a tui kikhen hi.\nAmaute a galkah khit uh ciangin Elijah in Elisha kiangah, "Nang kiang panin kei hong kilak khiat ma-in nang-a dingin kong hihsak ding na deih hong gen in," a ci hi. Tua ciangin Elisha in, "Kong thum hi, kha thu-ah na vangliatna a zah nih hong luahsak in," a ci hi.\nTua ciangin amah in, "A haksa na khat nong ngen hi. Ahi zongin nangma kiang panin kei hong kilak laitakin kei nong muh leh nang-a dingin tua thu hong piang ding hi. Ahih hangin kei nong muh kei leh tua bangin hong pianglo ding hi," a ci hi.\nTua ciangin amaute a pai kawmkawm a kiho laitakun, mei leeng khat leh mei sakolte in amaute nih a khen hi. Tua ciangin vantungah Elijah pingpei-in paito hi.\nTua ciangin Elisha in tua mu-in amah kiko a, "Ka pa, ka pa! Israel mite a hupipa! Nang pai ta maw!" a ci hi. Tua ciangin amah in Elijah mu nawnlo hi. Tua ciangin Elisha in a dah manin a puan balkekin phel nih a suakhi.\nTua ciangin amah in Elijah tung panin a kiakhia puan tawm a, kilehin Jordan gun pangah a ding hi.\nTua ciangin amah in ama tung panin a kiakhia Elijah puan la-in tui sat a, "Elijah Pasian, Topa koi-ah om na hi hiam?" a ci hi. Amah in tui a sat khit ciangin a pang khat leh a pang langkhatah a tui kikhen hi. Tua ciangin Elisha pai-in a galkah hi.\nTu-in Jerikho-ah a om kamsangte in amah a muh uh ciangin amaute in, "Elijah vangliatna Elisha tungah om hi," a ci uh hi. Tua ciangin amah a dawn dingin amaute hong pai uh a, ama mai leilakah amaute a kun uh hi.\nTua ciangin amaute in ama kiangah, "Tu-in en in, a thahat na nasem mihing sawmnga ka om uh hi; kong thum uh hi, kote hong paisak in la na topa hong zongsak in. Topa kha in amah manin mualtung ahih kei leh guam sungah amah khia hi khading hi," a ci uh hi. Tua ciangin amah in, "Na zong kei ding uh hi," a ci hi.\nAhih hangin amaute in amah a maizum dongin a cih teitei uh ciangin amah in, "Pai un," a ci hi. Tua ahih ciangin amaute mihing sawmnga a pai uh hi. Amaute in ni thum sung amah zong uh a, ahih hangin amah mu zolo uh hi.\nTua ciangin amah Jerikho-ah a khawl sungin ama kiangah amaute hong paikik uh a, amah in amaute kiangah, "Note kiangah, Pai kei un, hong ci hilo ka hi hiam?" a ci hi.\nTu-in khuapi mite in Elisha kiangah, "En in, topa in na muh bangin, hih khuapi omzia nuam hi. Ahih hangin a tui sia a, hih gamah kipung theilo hi," a ci uh hi.\nAmah in, "Hai thak khat hong paipih un la, a sungah ci koih un," a ci hi. Tua ahih ciangin amaute in ama kiangah paipih uh hi.\nTua ciangin tuinakah amah pai-in a sungah ci lawnin, "Topa in hih bangin ci hi: Hih tui a hoihin ka bawl khin hi. Tu-a kipanin sihna ahi a, tatolhna ahi zongin piangsak nawnlo ding hi," a ci hi.\nTua ahih ciangin Elisha kampauna tawh kizui-in tuni dongin a tui hoih hi.\nAmah tua lai panin Bethel-ah paito hi. Lampi-ah a paitoh laitakin khuapi panin naupangneu pawlkhat hong paikhia-in amah zahko uh a, "Paito in, nang lukolhpa" a ci uh hi.\nTua ciangin amah a kiimah khuadak a, amah in amaute a muh ciangin Topa min tawh amaute a samsia hi. Tua ciangin gamlak panin vompi nih hong pai-in naupang sawmlenih balnen hi.\nTua lai panin amah Karmel Mual-ah paisuak a, tua ciangin Samaria-ah a ciahkik hi.


url: =Zomi te leh i lawi lungsim ~ Thang Khan Lian :: ZOMI DAILY\nposted on 4 November 2016 at 8:26 pm Lomkholna: News, Thangkhanlian, Zomi\nA beisa in Zomite leh i ui lungsim cih kong post ngei a, a zadah leh sung tawh kituak lo a hun khop a om hangin i biakna makaite leh siate lah a gen ngam om lo, kam keek ngam om lo uh ahih manin ong hai pau kik dih ning ei.\nLawi pen bual sungah a a kibual hun sung teng mah nuam sa-in thangah mahmah uh a, bual panin a pusuak khit uh teh a sawt loin buante nisa in hang gam ahih manin, nisa, thosi leh thovai thuaklah in bual sung mah tung kik thithe uh hi.\nLawite bangin ei Zomite zong piangthak leh gupna kitel kici a tamzawte pen biakinn sung leh kikhop hun sung bek in kha gim kinam in, tha kingah thei mahmah in, kipeek in, I kikhuk ngeingai hi. Ahih hangin biakinn sangkil kan khia leng i leitung lungsim mah kipua pah, kha gim i namna theng mang pah, zuaugen ding kihta lah ki-om mel lo… Biakinn kikhop bang lawp latlat, diang latlat zawzen,\nPusuak khia leng lah i lawi lungsim mah pua pah….\n(Mizo pau leh “A ngei bok”).\nI Khristian thu-up zia leh i san zia pen i pua tham bek kizepna in zang kha kei ni. Biakinn sung bekah thu-ummi hi kha kei ni. I thu-up zia leh i thusan zia tawh tawh kituak in, kalsuan in, i nuntakna leh i kampauna ah zong i lah khiat hun ta hi. Kikhop sung bek leh biakinn sung bekah Khristian suak laklak den kei ni.I Khristian hihna pen kizepna ding bek leh biakinn sung bek a zang loin nisim in i nuntakna ah i zat khiat ding pen thupi zaw hi.\nI LAWI LUNGSIM PAAI KHIA IN,\nKHRISTIAN LUNGSIM LEH\nNGEINA VOM IN PAAI TA NI.\nPrevious: Malaysia gammi IS galkap tumsawm mi 2 kiman ~ ZD\nNext: US Election madiak in al Qaeda migilo te State 3 ah ngongtatsawm ~ ZD